Aidiladha, 912 tiket tren khas ke Pantai Timur - KTMB

KUALA LUMPUR, 3 Jun- Sebanyak 912 tiket bagi perjalanan Kuala Lumpur-Pantai Timur ditawarkan Keretapi Tanah Melayu Berhad (KTMB) sempena Aidiladha ini.Menurut KTMB, ia membabitkan perkhidmatan Tren Khas Ekspres Lambaian Aidiladha (ELA)."Tiket mula dijual hari ini."Perjalanan bagi laluan KL Sentral ke Tumpat akan bermula 27 Jun dengan masa berlepas pada pukul 3.20 petang."Manakala pada 1 Julai, membabitkan perjalanan Tumpat-Kuala Lumpur, dengan masa berlepas pada pukul 6.00 petang."Jika sambutan menggalakkan, KTMB sedia menambah dua lagi perkhidmatan tren dari KL Sentral ke Tumpat dan sebaliknya," katanya menerusi kenyataan.Tambahnya, inisiatif bertujuan menyokong kerajaan dalam menggalakkan penggunaan pengangkutan awam.Ia juga dapat mengatasi isu kesesakan jalan raya ketika musim perayaan.


Perancis iktiraf kedaulatan penuh Malaysia

KUALA LUMPUR, 3 Jun- Perancis mengiktiraf kedaulatan penuh Malaysia membabitkan sempadannya yang diiktiraf di peringkat antarabangsa.

Kenyataan itu dibuat semasa pertemuan dua hala Menteri Luar Perancis, Catherine Colonna dengan Menteri Luar, Datuk Seri Dr Zambry Abdul Kadir semasa lawatan kerjanya ke Paris pada khamis lalu.Kementerian Perancis dalam satu kenyataan turut memaklumkan pertemuan di antara kedua menteri itu menggariskan asas kukuh hubungan Perancis dan Malaysia berkait kekananan dan kualiti industri pertahanan.Kedua-dua menteri turut memutuskan untuk mengadakan semula ruang Indo-Pasifik yang bebas dan inklusif merangkumi Laut China Selatan, di mana undang-undang antarabangsa dihormati oleh semua.

(Pertemuan dua hala antara Menteri Luar Perancis, Catherine Colonna dengan Menteri Luar, Datuk Seri Dr Zambry Abdul Kadir)

Perancis telah melancarkan strategi Indo-Pasifik pada 2018 serta melibatkan diri dengan negara rantau Asia Tenggara dan Pasifik bagi membantu mengekalkan kawasan berasaskan multilateralisme. Mahkamah Rayuan Paris mengekalkan penangguhan yang diberi kepada Malaysia terhadap penguatkuasaan ‘final award’ kepada kumpulan yang mendakwa waris Sultan Sulu terhadap Sabah pada Mac lalu.Kedua-dua menteri turut menyuarakan kebimbangan mereka berkenaan situasi politik dan kemanusiaan di Myanmar berikutan rampasan kuasa serta komitmen junta untuk kembali kepada demokrasi dan kedaulatan undang-undang di negara itu.


38 PEDi bakal dibina di Pulau Pinang

GEORGE TOWN, 3 Jun- Sebanyak 38 Pusat Ekonomi Digital (PEDi) bakal dibina di Pulau Pinang.Menteri Komunikasi dan Digital (KKD), Fahmi Fadzil berkata pembinaan PEDi merupakan ikhtiar Kerajaan Perpaduan dalam membantu rakyat menoktahkan kemiskinan dengan meningkatkan ekonomi digital.Ia membantu peniaga kecil dengan pengetahuan Teknologi Maklumat dan Komunikasi (ICT) dan e-dagang."Sekarang terdapat 911 PEDi di seluruh negara."Bermula sekarang sehingga tahun hadapan kita akan bina lagi 186 PEDi di seluruh negara."PEDi memainkan peranan penting membantu komuniti setempat terlibat dan memahami ekonomi digital untuk mereka maju daripada segi ekonomi," katanya kepada pemberita di sini.Katanya, ia memerlukan kerjasama semua pihak untuk menguar-uarkan mengenai kewujudan PEDi ini.


TH sentiasa pantau kesihatan jemaah

KUALA LUMPUR, 3 Jun- Tabung Haji (TH) sentiasa memantau kesihatan para jemaah yang berada di tanah suci bagi memastikan jemaah dapat menunaikan ibadah dengan sempurna.Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar berkata, ketika ini kes kemasukan jemaah ke hospital akibat radang paru-paru hanya melibatkan jumlah kecil."Saya rasa dalam 0.2 peratus setakat ini di hospital Madinah. Jumlah ini sangat sedikit tidak membimbangkan tetapi dalam masa yang sama saya menasihatkan kepada orang ramai mengambil vaksin Influenza, saya nasihatkan mereka ambil vaksin ini sebelum pergi", katanya.

(Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar)

Beliau ditemui media di Ibu negara mengulas kes tular mengenai jemaah haji berada di pusat rawatan disebabkan pneumonia. Dalam pada itu, menjawab mengenai trend toreh tangan yang dikatakan berlaku dalam kalangan pelajar sekolah dan universiti tular baru-baru ini.Datuk Dr Mohd Na'im Mokhtar berkata, perkara tersebut bukan sahaja memudaratkan diri malah terkeluar dari landasan islam. "Apa sahaja perbuatan yang memudaratkan bukan cara sebagai orang Islam. Saya mengajak khususnya anak-anak muda supaya jangan memudaratkan diri. Ada cara bagiamana untuk menghilangkan tekanan sama ada solat atau berzikir", katanya.


Karnival Kita MADANI, perkukuh perpaduan masyarakat

TASEK GELUGOR, 3 Jun- Karnival Kita MADANI peringkat negeri Pulau Pinang menjadi medium mengukuhkan perpaduan masyarakat pelbagai kaum.Berlangsung di Midtown PERDA Kubang Menerong, karnival dijayakan 14 pempamer agensi kerajaan dan swasta dengan pelbagai aktiviti menarik.Pengarah Jabatan Penerangan Malaysia (JAPEN) Pulau Pinang, Sabri Said berkata karnival itu mengukuhkan perpaduan dalam kalangan masyarakat pelbagai kaum dan setempat."Ia juga memperkasakan penyampaian perkhidmatan kerajaan terus kepada masyarakat setempat selain dapat mengukuhkan hubungan baik antara pemimpin dan rakyat," katanya kepada pemberita di sini.Sementara itu, pengunjung, Datin Dr Hazariah berkata menerusi karnival sedemikian, ia dapat membantu masyarakat yang kurang bernasib baik."Karnival seperti ini membantu mereka yang memerlukan dan dapat membantu antara satu sama lain," katanya.Pengunjung, Kuan Yan Lee pula berkata konsep diperkenalkan itu sangat baik untuk penduduk negara ini."Konsep ini sangat bagus untuk rakyat Malaysia, lebih-lebih lagi Malaysia sebuah negara berbilang kaum. Ia dapat mendekatkan lagi hubungan rakyat negara ini," katanya.Seorang lagi pengunjung, Turaisingam Mahalingam berkata pengunjung karnival akan lebih memahami konsep diperkenalkan kerajaan."Program sebegini memang bagus untuk masyarakat. Mereka akan lebih memahani konsep dibawa kerajaan hari ini sekali gus memberikan lebih pencerahan mengenainya," katanya.

(Berlangsung di Midtown PERDA Kubang Menerong, karnival dijayakan 14 pempameragensi kerajaan dan swasta dengan pelbagai aktiviti menarik)


Program Jualan Ikan Murah JIMAT@MADANI akan diperluas - LKIM

PERMATANG PAUH, 3 Jun- Lembaga Kemajuan Ikan Malaysia (LKIM) akan memperluaskan Program Jualan Ikan Murah JIMAT@MADANI di seluruh negara bagi memenuhi permintaan rakyat.Program yang menyasarkan golongan B40 itu menyediakan ikan segar daripada nelayan tempatan dengan potongan harga sehingga 25 peratus daripada harga asal.Menurut Pengerusi LKIM, Muhammad Faiz Fadzil, pihaknya kini sedang mengenal pasti lokasi-lokasi sesuai yang akan menjadi tapak untuk program berkenaan."Ia perlu bagi membantu golongan terbabit membeli barang basah itu pada harga murah sebagai usaha membantu meringankan beban mereka," katanya kepada pemberita di sini.Jualan yang berlangsung pada pukul 8.00 pagi hingga 12.00 tengah hari tadi melibatkan kira-kira 500 kilogram ikan seperti jenahak, kembung, cencaru dan lain-lain.Lokasi itu merupakan tempat permulaan bagi program jualan ikan JIMAT@MADANI dengan menawarkan pelbagai jenis ikan segar khususnya dari nelayan tempatan.

(Jualan yang berlangsung pada pukul 8.00 pagi hingga 12.00 tengah hari tadi melibatkan kira-kira 500 kilogram ikan seperti jenahak, kembung, cencaru dan lain-lain)


KTMB tambah kekerapan perkhidmatan komuter laluan Batu Caves -Tampin

SUBANG JAYA, 3 Jun- Pihak Keretapi Tanah Melayu Berhad (KTMB) akan menambah kekerapan jadual perkhidmatan komuter pada waktu puncak di laluan Batu Caves ke Tampin.Menteri Pengangkutan Anthony Loke berkata kekurangan perkhidmatan tersebut disebabkan penutupan satu lorong bagi memberi laluan kepada pembinaan Projek Landasan Berkembar Lembah Klang Fasa 2 (KDVT2).

"Beberapa keretapi tambahan telah pun di laksanakan sejak 31 Mei yang lalu, kita mengharapkan bahawa tambahan kekerapan itu dapat mengurangkan kesesakan semasa waktu puncak."Namun begitu saya akan pantau dari semasa ke semasa dan saya akan berbincang dengan KTMB supaya kita dapat kurangkan kesesakan dan masalah itu", katanya kepada media selepasmelancarkan buku "Beneath Calm Waters" yang di tulis oleh Ahli Dewan Undangan Negeri ,Subang Jaya, Michelle Ng.Beliau memaklumkan landasan yang ditutup melibatkan kawasan Bangi hingga Seremban sepanjang 40 kilometer.


Tindakan ke atas Telegram tidak terlalu jejaskan pengguna - KKD

KOTA KUALA MUDA, 3 Jun- Sebarang tindakan diambil terhadap TELEGRAM adalah berdasarkan syor-syor daripada Suruhanjaya Komunikasi dan Multimedia Malaysia (MCMC)Menteri Komunikasi dan Multimedia (KKD), Fahmi Fadzil berkata kerajaan tidak akan mengambil masa yang terlalu lama untuk membuat keputusan berhubung isu membabitkan Telegram. Malah, kerajaan akan memastikan sebarang bentuk tindakan yang mungkin dikenakan ke atas Telegram tidak terlalu menjejaskan pengguna platform tersebut. Menurut Fahmi, pihaknya sedang meneliti syor dan juga dapatan daripada pihak MCMC.Ketika ini, platform berkenaan turut digunakan kumpulan-kumpulan komuniti termasuk sekolah, guru-guru dan wartawan untuk menghantar video, gambar dan sebagainya."Kita akan pastikan sekiranya diputuskan bahawa kerjasama di pihak Telegram tidak begitu positif, maka apa-apa tindakan yang diambil tidak terlalu menjejaskan pengguna."Kita beri sedikit masa jika perlu ada peralihan mencari medium platform yang baharu, kita akan maklumkan."Sehingga kini kami belum menerima sebarang maklum balas rasmi daripada pihak pengendali Telegram berkaitan jemputan KKD untuk berbincang dan mencari penyelesaian berhubung beberapa aduan. "Kami menerima pelbagai aduan mengenai perkhidmatan disediakan platform berkenaan, yang berkaitan dengan keselamatan awam, aktiviti jualan bahan terlarang, ‘scammer’ serta pornografi dan perbincangan dengan penyedia perkhidmatan itu penting bagi mencari penyelesaian segera," katanya kepada pemberita di sini. Dalam pada itu, Fahmi berkata KKD dalam proses perancangan untuk membina 186 Pusat Ekonomi Digital (PEDi) baharu bagi memastikan semua kawasan Dewan Undangan Negeri (DUN) di setiap negeri memiliki sekurang-kurangnya sebuah PEDi untuk dimanfaatkan komuniti setempat. Pelaksanaan program 1 DUN 1 PEDi yang dibentangkan Perdana Menteri, Datuk Seri Anwar Ibrahim dalam Belanjawan 2023 pada Februari lalu dijangka selesai menjelang akhir tahun ini. Katanya, di Kedah, empat lagi PEDi akan ditubuhkan dalam masa terdekat. Ketika ini, 77 PEDi telah dibangunkan dan beroperasi di Kedah.

(Katanya, di Kedah, empat lagi PEDi akan ditubuhkan dalam masa terdekat)


Selangor peruntuk RM6 juta, sumbangan ibadah korban Aidiladha

(Menteri Besar Selangor Datuk Seri Amirudin Shari)

SHAH ALAM, 3 Jun- Sebanyak RM6 juta diperuntuk Kerajaan Negeri Selangor menerusi sumbangan ibadah korban sempena Aidiladha tahun ini.

Peruntukan tersebut meningkat berbanding tahun lalu sebanyak RM5 juta disebabkan faktor pertambahan jumlah haiwan disumbangkan selain peningkatan harga lembu dan kambing tahun ini.Menteri Besar Selangor Datuk Seri Amirudin Shari berkata sebanyak 300 masjid dan surau terpilih menerima sumbangan ibadah korban yang melibatkan 700 ekor lembu dan 1,000 ekor kambing untuk ibadah korban pada akhir bulan ini.

(Sebanyak RM6 juta diperuntuk Kerajaan Negeri Selangor menerusi sumbangan ibadah korban sempena Aidiladha tahun ini)

"Insya-Allah program ini akan berjalan dengan baik dan kita pun telah laksanakan tiap-tiap tahun dan setiap tahun ada pengalaman baru dan kali ini mungkin kita telah belajar tahun sebelum ini dan kita harap ia dapat memberi manfaat kepada penduduk dan masyarakat", katanya.Beliau berkata kepada pemberita selepas program Sumbangan Korban Negeri Selangor(PSKNS) 2023 di Pusat Konvensyen Majlis Bandaraya Shah Alam (MBSA), Selangor.


Pasar berusia lebih 50 tahun diberi tumpuan - KPKT

MANJUNG, 3 Jun- Pasar awam berusia lebih 50 tahun akan diberi keutamaan oleh Kementerian Pembangunan Kerajaan Tempatan (KPKT) untuk dilaksanakan pembangunan semula.Menterinya, Nga Kor Ming berkata komitmen itu selepas mengambil kira faktor keselamatan dan keselesaan kepada pengguna dan peniaga.Katanya, kebanyakan pasar yang ada di negara ini berada dalam keadaan usang yang perlu dilaksanakan kerja-kerja baik pulih atau pembinaan semula."Mana-mana pasar yang berusia 50 tahun ke atas kita akan berikan keutamaan kerana setiap bangunan memang ada jangka hayat. Kami akan memberikan pertimbangan sewajarnya," katanya kepada pemberita ketika program turun padang ke Ayer Tawar di sini.Beliau turut mengumumkan peruntukan berjumlah RM5.48 juta untuk menaik taraf dan menyelenggara infrastruktur awam di sekitar kawasan itu.Ini termasuk RM3.5 juta untuk kerja meruntuh dan membina semula Pasar Awam Ayer Tawar yang beroperasi sejak 1973.

(Beliau turut mengumumkan peruntukan berjumlah RM5.48 juta untuk menaik taraf dan menyelenggara infrastruktur awam di sekitar kawasan itu)


1,878 Komuniti MADANI akan ditubuh di seluruh negara

TASEK GELUGOR, 3 Jun- Sebanyak 1,878 Komuniti MADANI akan ditubuhkan di seluruh negara.Ia akan bertindak sebagai badan sukarela terdiri daripada pelbagai kaum untuk menyalurkan maklumat, inisiatif serta dasar kerajaan kepada masyarakat.Menteri Komunikasi dan Digital (KKD), Fahmi Fadzil berkata ia akan membantu penyampaian maklumat yang tepat dan sahih."Ia turut menjadi platform bagi menjawab sebarang isu, fitnah atau maklumat palsu dengan kadar segera."Menerusinya juga, isu rakyat di peringkat akar umbi dapat dikenal pasti."Dan fungsi dan tugas antara lain adalah membantu program-program kenegaraaan serta memberi penerangan kepada komuniti tentang dasar kerajaan. Mungkin mengenal pasti isu-isu dialami rakyat di peringkat akar umbi," katanya kepada pemberita di sini.Di Pulau Pinang, sebanyak 120 Komuniti MADANI membabitkan 40 kawasan Dewan Undangan Negeri (DUN) akan ditubuhkan.Badan itu akan ditadbir urus Jabatan Penerangan Malaysia (JAPEN).

(Ia turut menjadi platform bagi menjawab sebarang isu, fitnah atau maklumat palsu dengan kadar segera)


DUN Selangor bubar secara automatik 25 Jun

SHAH ALAM, 3 Jun- Dewan Undangan Negeri (DUN) Selangor akan bubar secara automatik pada 25 Jun ini sekiranya tiada sebarang pengumuman pembubaran dibuat.Perkata tersebut dimaklumkan Menteri Besar Selangor Datuk Seri Amirudin Shari.

"Kita tidak ada masa yang lama sampai 25 Jun, itu maksimum. Jadi kalau sampai 25 Jun maksimum, maknanya kita hanya boleh tangguh selama 23 hari sahaja. Ini bermakna 23 hari dari sekarang DUN akan bubar. Saya tidak boleh umumkan", katanya kepada media dalam Program Sumbangan Korban Negeri Selangor 2023 (PSKNS) di Pusat Konvensyen Majlis Bandaraya Shah Alam (MBSA), Selangor.Walau bagaimanapun, tarikh sebenar pembubaran itu perlu mendapat perkenan daripada Sultan Selangor Sultan Sharafuddin Idris Shah.Dalam pada itu beliau berkata, tindakan beberapa Exco Kerajaan Negeri yang mengosongkan pejabat adalah perkara biasa menjelang Pilihan Raya Negeri (PRN).Ia membolehkan tumpuan diberikan terhadap PRN selepas pembubaran DUN yang akan dibuat pada bila bila masa.


KKM teliti isu kekurangan jururawat, doktor

MACHANG, 3 Jun- Kementerian Kesihatan (KKM) sudah mengenal pasti dan melihat keperluan penempatan doktor di hospital di seluruh negara.Menteri Kesihatan, Dr Zaliha Mustafa berkata pihaknya kini sedang meneliti isu berkenaan mengikut kapasiti hospital."Sebagaimana berlaku di Johor, KKM memandang serius mengenai perkara itu dan KKM sudah mengarahkan pegawai bertemu Menteri Besar Johor, Datuk Onn Hafiz Ghazi."Pihaknya akan mengambil tindakan secepat mungkin mengenai hal yang berkaitan dengan kekurangan doktor dan jururawat di setiap hospital di seluruh negara."Mungkin keadaan yang dilihat dan dilaporkan sebenarnya bukan hakiki mengenai kekurangan doktor dan jururawat di hospital, sebaliknya ia adalah mengenai institusi petugas termasuk doktor serta jururawat," katanya kepada pemberita di sini.Dalam pada itu, Zaliha berkata pihaknya bersetuju melanjutkan lagi tempoh kontrak selama setahun kepada Penolong Pegawai Perubatan yang sudah tamat kontrak.Katanya, jika ada kekosongan mereka ke perjawatan tetap, namun untuk sementara waktu KKM mengambil langkah untuk melanjutkan dahulu kontrak.

(Pihaknya akan mengambil tindakan secepat mungkin mengenai hal yang berkaitan dengan kekurangan doktor dan jururawat di setiap hospital di seluruh negara)


TMP2024: Perak cadang wujudkan laluan penerbangan Ipoh-Vietnam

IPOH, 3 Jun - Perak bercadang menarik lebih banyak penerbangan antarabangsa ke negeri itu, dalam usaha menggalakkan kemasukan pelancong asing, sempena Tahun Melawat Perak 2024.Pengerusi Jawatankuasa Pelancongan, Industri, Pelaburan Dan Pembangunan Koridor Negeri, Loh Sze Yee berkata cadangan tersebut adalah mewujudkan laluan penerbangan antara bandar raya ini dan Negara Vietnam."Jadi perbincangan tersebut lebih tertumpu kepada penerbangan tambang rendah dan pelancongan bajet bagi merancakkan industri pelancongan negeri. “Saya yakin Vietnam juga mempunyai lapangan-lapangan terbang yang sama seperti di Ipoh. Untuk itu, kita sedang melihat potensi ke arah sektor pelancongan antara dua negara ini, yang lebih menjimatkan atau kos rendah," kepadanya kepada media selepas menghadiri Majlis Makan Malam Lawatan Suai Kenal atau ‘Fam Trip’ Batik Air Vietnam di Taman Tema Lost World Of Tambun, dekat sini, malam tadi.

(Pengerusi Jawatankuasa Pelancongan, Industri, Pelaburan Dan Pembangunan Koridor Negeri, Loh Sze Yee)

Terdahulu Loh meraikan 30 pemain industri pelancongan Vietnam pada program yang dianjurkan oleh Tourism Malaysia Ho Chi Minh City dan Batik Air di Lost World of Tambun. Bagaimanapun, beliau mengakui usaha itu memerlukan tempoh yang agak panjang, ketika negara masih dalam fasa peralihan ke endemik susulan COVID-19.Perak menyasarkan kemasukan lapan juta pelancong domestik ini sempena Tahun Melawat Perak 2024. Kerajaan negeri optimis sasaran mampu dicapai dengan program pelancongan menarik yang ditawarkan, selaras dengan proses pemulihan daripada pandemik COVID-19. Tahun Melawat Perak 2024, menawarkan ‘Pelancongan Pemulihan dan Pemuliharaan’ bertujuan merangsang pendapatan ekonomi menerusi pelancongan dan menyumbang kembali kepada ekologi serta pemulihan alam sekitar.


Kesesakan di BSI dan KSAB, Johor saran aktifkan laluan kontra

JOHOR BAHRU, 3 Jun - Kerajaan Johor menyarankan agar laluan kontra diaktifkan bagi mengatasi kesesakan luar biasa yang berlaku di Kompleks Kastam, Imigresen dan Kuarantin (CIQ), Bangunan Sultan Iskandar (BSI) dan Kompleks Sultan Abu Bakar (KSAB).Menteri Besar, Datuk Onn Hafiz Ghazi berkata kesesakan luar biasa sejak Khamis lepas itu berlaku susulan musim cuti sekolah, cuti umum dan cuti hujung minggu. Beliau berkata, lebih 258,000 pengembara menggunakan laluan di BSI dan 63,000 pengembara di KSAB direkodkan pada petang Khamis.

"Bagi memastikan perkara seperti ini tidak berulang, saya meminta pengurusan BSI dan KSAB mempertimbangkan laluan kontra dibuka khusus bagi pengembara yang menggunakan laluan pejalan kaki dan pengangkutan awam."Laluan kontra ini boleh diaktifkan bagi pergerakan masuk dan keluar dari negara ini dalam tempoh tertentu, seperti musim cuti sekolah atau musim perayaan," kata Onn Hafiz menerusi kenyataan.Beliau turut menyarankan pengguna Tambak Johor dan Laluan Kedua merancang perjalanan bagi mengelak terperangkap dalam kesesakan.Terdahulu, Onn Hafiz membuat tinjauan ke CIQ BSI susulan aduan orang ramai mengenai kesesakan luar biasa di pintu masuk di Tambak Johor.


Bapa maut, dua anak selamat kereta jatuh ke dalam longkang

(Kereta kancil yang dinaiki mereka hilang kawalan lalu terbabas jatuh ke dalam longkang malam tadi/FOTO Bomba Labuan)

LABUAN, 2 Jun - Seorang bapa maut manakala dua anaknya terselamat selepas kenderaan yang dinaiki mereka jatuh ke dalam longkang di Jalan Taman Damai Kg. Layang-Layangan di sini, malam tadi.Menurut Ketua Balai Layangan Jabatan Bomba dan Penyelamat (JBPM) Labuan, Huzyman Malikin, pihaknya menerima panggilan kecemasan pada pukul 8.26 malam. Dalam kejadian nahas itu, seorang lelaki dikenali sebagai Abd Rashid Bahari berumur 48 tahun sementara dua orang anak perempuannya Nur Aqeesha, 8 dan Nor Izah Batrisyah, 10 tahun. "Mangsa yang tersepit berjaya dikeluarkan, namun disahkan meninggal dunia ditempat kejadian oleh pasukan kesihatan manakala dua anaknya mengalami kecederaan ringan," katanya.Tambah beliau, pihaknya mengalami kesukaran untuk mengeluarkan mangsa kerana kerosakan teruk pada bahagian depan kenderaannya. Kedua-dua anak mangsa dihantar ke Hospital Labuan untuk mendapatkan rawatan segera, manakala mayat mangsa diserahkan kepada pihak polis untuk tindakan lanjut. Operasi menyelamat ditamatkan pada pukul 9.25 malam.


Kes denggi meningkat 7.9 peratus, tiga kematian dilaporkan

PUTRAJAYA, 3 Jun - Jumlah kes deman denggi meningkat 7.9 peratus kepada 2,638 kes pada Minggu Epidemiologi ke-21 (ME21) bagi tempoh 21 Mei hingga 27 Mei, berbanding 2,444 kes dilaporkan pada minggu sebelumnya.Ketua Pengarah Kesihatan, Datuk Dr Muhammad Radzi Abu Hassan berkata tiga kematian akibat komplikasi demam denggi turut dilaporkan pada ME21.Beliau berkata, kumulatif kes demam denggi yang dilaporkan hingga ME21 meningkat 164.4 peratus kepada 46,257 kes berbanding 17,496 kes bagi tempoh sama 2022, manakala 31 kematian akibat komplikasi dilaporkan berbanding 10 kematian bagi tempoh yang sama tahun lepas.

"Trend kes denggi bagi 2023 adalah lebih tinggi berbanding trend kes bagi median lima tahun dan 2022," katanya menerusi kenyataan.Tambah Dr. Muhammad Radzi, bilangan lokaliti 'hotspot' pada ME21 menurun kepada 72 berbanding 77 pada minggu sebelumnya, dengan 53 lokaliti berada di Selangor, Pulau Pinang (8), Sabah (5), Wilayah Persekutuan Kuala Lumpur dan Putrajaya (4) serta masing-masing satu lokaliti di Kedah dan Perak.


Program PKS dilaksana semula mulai 6 Jun - MOF

KUALA LUMPUR, 3 Jun - Program Pengakuan Sukarela (PKS) akan dilaksanakan semula sebagai salah satu inisiatif bagi memperluaskan bilangan pembayar cukai, meningkatkan tahap pematuhan cukai dan hasil negara.Kementerian Kewangan (MOF) memaklumkan, PKS memberi peluang kepada orang ramai untuk secara sukarela membayar cukai yang bertanggungan tanpa sebarang penalti atau pada kadar sifar peratus.

"Ia akan dilaksanakan oleh Jabatan Kastam Di Raja Malaysia (JKDM) dan Lembaga Hasil Dalam Negeri Malaysia (LHDNM) mulai 6 Jun 2023 hingga 31 Mei 2024," kata kementerian itu menerusi kenyataan pada Jumaat.MOF memaklumkan, butiran lanjut dan terperinci mengenai pelaksanaan program tersebut boleh didapati melalui laman sesawang rasmi JKDM dan LHDNM.


Perkasa peranan TVET, lahir tenaga kerja cekap dan berkemahiran

KUALA LUMPUR, 3 Jun - Institusi Pendidikan Teknikal dan Latihan Vokasional (TVET) perlu terus memainkan peranan melahirkan tenaga kerja yang cekap, berkemahiran dan menyumbang kepada pembangunan negara sekaligus memenuhi keperluan pasaran pekerjaan era semasa.Timbalan Perdana Menteri, Datuk Seri Dr. Ahmad Zahid Hamidi berkata kemahiran vokasional dan teknikal merupakan kunci tenaga kerja berkualiti serta meningkatkan produktiviti dalam semua sektor ekonomi.Aspek itu katanya turut membantu bagi menghadapi cabaran Revolusi Perindustrian 4.0 serta era pendigitalan.

"Saya sedar akan amanah saya untuk menyediakan lebih banyak peluang pendidikan TVET agar dapat menggalakkan lebih ramai penyertaan dengan tawaran pilihan pembelajaran vokasional dan teknikal yang menarik serta mempunyai prospek masa depan yang cerah."Kita mesti menggilap potensi dan bakat dalam kalangan belia agar menjadi lebih kreatif, inovatif dan produktif sekali gus menjana pendapatan yang mampu memangkin kehidupan mereka yang lebih bermakna.Agenda ini dekat di hati saya," katanya menerusi hantaran di Facebook sempena Sambutan Hari TVET Negara 2023.Bertemakan 'TVET Pemangkin Pembentukan Malaysia MADANI', Ahmad Zahid berkata pendidikan TVET akan terus diperkasa dalam usaha melahirkan generasi yang berkualiti dan kompetitif.


Perak sedia terima pertambahan penerbangan antarabangsa

IPOH, 2 Jun- Perak bersedia melihat keperluan untuk menambah lebih banyak penerbangan antarabangsa ke negeri itu.Exco Pelancongan, Industri, Pelaburan dan Pembangunan Koridor, Loh Sze Yee berkata perkara itu bagaimanapun memerlukan perbincangan rapi sebelum dapat dilaksanakan.Jelasnya, antara perkara yang perlu diberi tumpuan termasuklah keupayaan lapangan terbang negeri untuk menerima kehadiran pesawat dari luar negara."Kita melihat supaya ia dapat membina satu pelancongan yang lebih murah dan berpatutan. Sudah tentu, kita mempunyai penerbangan sekarang, kita seharusnya memanfaatkan peluang itu kerana sekarang dunia sudah berbeza.Kita boleh melancong tanpa bawa bagasi sekali gus ia boleh membantu sektor pelancongan di Perak ini," kata Sze Yee kepada pemberita pada Majlis Makan Malam Familiarization Trip Batik Air Vietnam di Lost World Of Tambun Ipoh, malam tadi.Tambahnya, kerajaan negeri sentiasa berusaha untuk mendapatkan lebih banyak penerbangan terus sama ada domestik atau antarabangsa bagi menarik lebih ramai kehadiran pelancong. Perak sebelum ini menyasarkan kemasukan 8 juta pelancong domestik dan 350,000 pelancong luar negara sempena Tahun Melawat Perak 2024.


Seorang maut nahas dua kenderaan

MARAN, 2 Jun - Seorang lelaki maut selepas terbabit dalam kemalangan yang melibatkan dua buah kenderaan di Jalan Jengka Enam ke Jalan Jengka Tiga, di sini, petang tadi.Mangsa berusia 41 tahun iaitu pemandu kenderaan utiliti sukan (SUV) Toyota Yaris meninggal dunia di tempat kejadian.Pegawai Perhubungan Awam, Jabatan Bomba dan Penyelamat (JBPM) Pahang, Zulfadli Zakaria berkata pihak bomba menerima panggilan kecemasan berhubung kejadian terbabit pada pukul 7.19 malam.

Katanya, seramai lapan anggota dan seorang pegawai bersama sebuah jentera dari Balai Bomba dan Penyelamat (BBP) Jengka dikerahkan ke tempat kejadian."Setibanya di lokasi kejadian, kami mendapati berlakunya kemalangan jalan raya melibatkan sebuah pacuan empat roda jenis Mitsubishi Triton bertembung dengan Toyota Yaris dan terdapat seorang lelaki dewasa iaitu pemandu SUV tersepit dalam kenderaan terbabit."Mangsa yang tersepit berjaya dikeluarkan oleh pasukan bomba menggunakan peralatan menyelamat dan disahkan meninggal dunia oleh petugas Kementerian Kesihatan (KKM)," katanya menerusi kenyataan.Tambah Zulfadli, empat mangsa iaitu dua lelaki dan dua wanita dewasa yang menaiki pacuan empat roda mengalami kecederaan."Mangsa seterusnya diserahkan kepada pihak polis untuk tindakan selanjutnya manakala mereka yang cedera dihantar ke hospital untuk rawatan lanjut," katanya.


Timbalan Perdana Menteri mulakan lawatan rasmi dua hari ke Sarawak

KUCHING, 2 Jun- Timbalan Perdana Menteri, Datuk Seri Dr. Ahmad Zahid Hamidi disambut dengan “Ngajat Ngalu Temuai”, semasa menghadiri Majlis Rumah Terbuka Gawai Dayak anjuran Timbalan Premier Sarawak, Datuk Amar Douglas Uggah Embas di kediaman rasminya di Kuching malam ini.

Beliau yang juga Menteri Kemajuan Desa dan Wilayah diiringi Timbalan Menterinya, Datuk Rubiah Wang yang juga Ahli Parlimen Samarahan. Majlis rumah terbuka itu turut diserikan dengan kehadiran Premier Sarawak, Datuk Patinggi Tan Sri Abang Johari Tun Openg dan Timbalan Premier, Dato Sri Profesor Dr. Sim Kui Hian. Hadir sama Menteri Pembangunan Wanita, Keluarga dan Masyarakat, Datuk Seri Nancy Shukri dan beberapa menteri kabinet negeri. Ahmad Zahid tiba di Kuching pada pukul 6.20 petang tadi untuk lawatan rasmi dua hari ke Sarawak. Beliau dijadual menghadiri Majlis Rumah Terbuka Sambutan Perayaan Gawai Dayak 2023 Parlimen Kapit, di Dewan Suarah Kapit esok.

(Datuk Seri Ahmad Zahid bersama Tan Sri Abang Johari ketika menghadiri rumah terbuka Gawai Dayak di kediaman Timbalan Premier Sarawak Datuk Amar Douglas Uggah Embas/BERNAMA)


Masjid Al Jamiul Badawi di Kepala Batas terima van jenazah baharu

KEPALA BATAS, 2 Jun- Masjid Al Jamiul Badawi di Kepala Batas, Pulau Pinang menerima sebuah van jenazah baharu daripada Perbadanan Tabung Pembangunan Kemahiran (PTPK) bagi menggantikan van lama yang sudah berusia 20 tahun.Timbalan Menteri Sumber Manusia, Mustapha Sakmud berkata, ia merupakan komitmen kementerian bagi memastikan dan memudahkan urusan pengurusan jenazah di sekitar masjid berkenaan selain memenuhi tuntutan syariah. "Alhamdulillah hari ni kita dari Kementerian Sumber Manusia yang diwakili oleh PTPK menyerahkan sebuah van jenazah kepada Masjid Al Jamiul Badawi, Kepala Batas. Ini adalah antara komitmen Kementerian Sumber Manusia untuk memastikan bahawa warga di sekitar masjid ini dapat memudahkan mereka menguruskan jenazah. Ini memberikan komitmen kepada PTPK untuk menunjukkan komitmen bahawa kita adalah syarikat yang patuh syariah," kata Mustapha kepada media di sini."Dengan adanya van baharu ni sekurang-kurangnyanya ia dapat melancarkan proses pengurusan jenazah dan sebagainya. Bukan kata van lama tak bagus Tapi disebabkan usia adakalanya rosak dan sebagainya. Katalah ia rosak pada hari yag ada jenazah ia agak menyukarkan. Dengan adanya van yang baharu ia memudahkan urusan kami insya-Allah," kata Pengerusi Khariah Masjid, Datuk Shariful Azhar Othman. Majlis Penyerahan Zakat Wakalah PTPK ini turut dihadiri Yang Di-Pertua Negeri, Tun Ahmad Fuzi Abdul Razak.

(Mustapha berkata Masjid Al Jamiul Badawi di Kepala Batas menerima van jenazah baharu)


Bagaikan abang, adik mengorak perubahan masa depan

(Keakraban itu disaksikan ketika majlis perasmian Pameran Seni Lukis Timur di Muzium Kesenian Islam, Kuala Lumpur)

KUALA LUMPUR, 2 Jun- Hari ini tokoh perniagaan terkenal dan berpengaruh, Tan Sri Syed Mokhtar Al-Bukhary, muncul dalam suasana mesra bersama Perdana Menteri, Datuk Seri Anwar Ibrahim.Lebih menarik perhatian, apabila hubungan mereka seakrab abang dan adik.Keakraban itu disaksikan ketika majlis perasmian Pameran Seni Lukis Timur di Muzium Kesenian Islam, Kuala Lumpur.Semasa menyampaikan ucapan, tokoh perniagaan itu beberapa kali merujuk Anwar sebagai "abang".Manakala Anwar ketika menyampaikan ucapan perasmian menganggap Syed Mokhtar sebagai tokoh yang sangat baik hati walau berdepan beberapa tindakan tegas daripada kerajaan."Saya agak tegas dengan beliau, namun beliau sangat baik hati merujuk saya sebagai abangnya. Sebelum ini saya amat tegas terhadap BERNAS. Apabila saya hubungi beliau berkaitan pesawah padi kerana peranan beliau (dalam BERNAS), saya amat prihatin dan gusar dengan tahap kemiskinan pesawah. "Hanya selepas beberapa hari mengambil alih kerajaan, saya hubungi Syed dengan merujuk diri saya sebagai abang membuat cadangan agar BERNAS melakukan sesuatu bersama kerajaan Madani untuk membantu pesawah miskin. Jadi beliau bersetuju untuk memberi RM10 Juta pada Disember 2022 dan pada 2023 RM50 juta kepada pesawah," kata Anwar kepada media di majlis perasmian Pameran Seni Lukis Timur di Muzium Kesenian Islam, di sini."Beliau umpama abang kepada saya dan banyak ahli perniagaan lain, berjaya menyelesaikan banyak isu dalam menjadikan Malaysia negara yang lebih baik. Jika bukan kerana abang, saya tidak akan berdiri di sini dan memiliki muzium ini. Jika bukan kerana abang juga, tidak akan ada muzium ini dan Universiti Albukhary yang menjadi tunjang kepada Yayasan Albukhary."Apa yang saya tahu, abang adalah seorang pemimpin yang yakin dalam kepelbagaian komuniti Malaysia. Beliau seorang pemimpin Melayu yang menerajui negara pelbagai budaya dengan rasa cinta. Beliau mencipta peluang dan mengorak perubahan untuk masa depan yang lebih baik," kata Syed Mokhtar.

(Tan Sri Syed Mokhtar Al-Bukhary berucap pada Majlis Perasmian Pameran 'Orientalism Paintings' di Muzium Kesenian Islam Kuala Lumpur/BERNAMA)


Konglomerat disaran bantu pembangunan industri seni, sastera

KUALA LUMPUR, 2 Jun - Syarikat konglomerat disaran untuk memanfaatkan keuntungan dengan menyokong pembangunan pelbagai industri.Perdana Menteri, Datuk Seri Anwar Ibrahim berkata seperti mana sokongan terhadap bidang-bidang lain termasuk pendidikan, syarikat-syarikat besar itu juga perlu mengambil peluang sama bagi memajukan industri seni, sastera dan budaya.

“Seperti mana saya gesa, ada usaha dalam pelbagai bidang pendidikan, seni, teater untuk mendokong. Kalau kita ada 30 konglomerat beri sokongan dalam pelbagai bidang, itu akan memperkayakan seni, sastera, budaya serta pendidikan masyarakat,” katanya kepada pemberita selepas merasmikan Pameran Lukisan Orientalis: Cerminan atau Bayangan? di Muzium Kesenian Islam, di sini.Hadir sama Menteri Komunikasi dan Digital, Fahmi Fadzil dan Pengerusi Yayasan Al Bukhary, Tan Sri Syed Mokhtar Syed Al Bukhary.Mengulas mengenai pameran tersebut, Anwar berkata pameran yang dianjurkan oleh Muzium Kesenian Islam Malaysia ini adalah antara yang terbesar di dunia.Justeru, beliau berharap masyarakat mengambil peluang untuk mengunjungi pameran tersebut.“Mungkin ramai tidak tahu tentang pameran ini, ia agak unik kerana belum dapat dihebahkan dan dipersembahkan di mana-mana dunia melainkan di muzium London, itu pun pada skala kecil. Skala besar, ini yang pertama yang pernah diadakan di dunia.“Jadi sewajarnya masyarakat menggunakan peluang ini kerana kalau di tempat lain, kosnya terlalu tinggi,” katanya.Pameran Lukisan Orientalis: Cerminan atau Bayangan? merupakan sebuah kisah mengenai hubungan antara Eropah, Amerika dengan dunia Timur yang telah diterokai oleh Muzium Kesenian Islam Malaysia sejak 15 tahun lalu.


REHDA sedia berbincang, hala tuju pemaju hartanah dan perumahan

KUALA LUMPUR, 2 Jun- Persatuan Pemaju Hartanah dan Perumahan Malaysia (REHDA) sedia berbincang dan mengadakan libat urus bersama kerajaan serta pemain industri.Ia bagi memastikan rakyat menikmati akses perumahan lebih mudah terutama kumpulan B40, menerusi kaedah yang mampan.Presidennya, Datuk N.K Tong berkata persatuan itu juga bersetuju agar dasar berkaitan rumah mampu milik harus dikaji semula seperti saranan Perdana Menteri, Datuk Seri Anwar Ibrahim.REHDA percaya, untuk menjadikan perumahan lebih mampu milik untuk semua rakyat, kerajaan harus bertanggungjawab sepenuhnya ke atas penyerahan rumah mampu milik, seperti diamalkan 50 tahun lalu dan dipraktikkan di beberapa negara seluruh dunia.

(Presiden REHDA, Datuk N.K Tong/Foto Fail)

Ia akan menghapuskan amalan semasa subsidi silang, yang telah meningkatkan harga rumah dan menyebabkan kumpulan M40 kurang berkemampuan untuk memiliki rumah.Jelasnya, subsidi silang turut menyebabkan peningkatan hartanah siap namun tidak terjual.Beliau bagaimanapun mengalu-alukan inisiatif Skim Simen Rahmah oleh kerajaan bagi menangani kenaikan harga bahan binaan.Pada masa sama, masih banyak penambahbaikan perlu dibuat untuk memastikan pemulihan dan kemampanan industri demi manfaat pemilik rumah pada masa akan datang.


Industri minyak sawit, bantu naik taraf kehidupan rakyat - Fadillah

LONDON, 2 Jun- Sektor komoditi dan minyak sawit bukan sahaja penyumbang yang penting bagi pertumbuhan ekonomi negara malah ia juga memberi manfaat kepada kemampanan persekitaran.Tegas Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof, sektor komoditi turut menyumbang secara signifikan kepada peningkatan taraf hidup rakyat sekali gus mengurangkan kemiskinan.Jelasnya, industri sawit Malaysia sentiasa berdepan dengan pelbagai tuduhan palsu seperti penebangan hutan dan kehilangan biodiversiti yang menyumbang kepada kepupusan populasi orang hutan.Tuduhan tidak benar itu dinafikan menerusi kajian saintifik terkini, jelas menunjukkan aktiviti memburu lebih berbahaya kepada biodiversiti dan bukan peladangan kelapa sawit."Jangan hanya percaya cakap saya, institusi penyelidikan bagi produk perhutanan dari Jepun telah mengesahkan minyak sawit dapat menyerap karbon dioksida empat kali ganda lebih baik daripada hutan semula jadi.Bagi pengasingan karbon pula, minyak sawit jauh lebih baik berbanding soya, biji sawi dan bunga matahari," kata Fadillah ketika berucap pada forum kemampanan minyak sawit antarabangsa bertajuk Perdagangan Mampan Dan Pelaksanaan Perniagaan Bertanggungjawab Dalam Era Global Baharu.

(Timbalan Perdana Menteri merangkap Menteri Perladangan dan Komoditi, Datuk Seri Fadillah Yusofberkata demikian dalam forum berkenaan, hari ini)Forum tersebut dianjurkan KSI Strategic Institute for Asia Pacific turut dihadiri Pesuruhjaya Tinggi Malaysia ke United Kingdom, Datuk Zakri Jaafar serta Pengerusi Kelab Ekonomi ASEAN (AEC), Tan Sri Michael Yeoh.


NTW 2023 jangkaui sasaran ditetapkan - KSM

PUTRAJAYA, 2 Jun - Minggu Latihan Kebangsaan (NTW) 2023 yang berlangsung dari 22 hingga 28 Mei lalu menjangkaui sasaran yang ditetapkan dengan penyediaan kursus melebihi empat kali ganda iaitu sebanyak 21,473 daripada jangkaan 5,000 kursus.Kementerian Sumber Manusia (KSM) berkata jumlah penyertaan juga melebihi sasaran iaitu sebanyak 129,312 dengan 503,572 jam latihan telah dilengkapkan berbanding sasaran 125,000 peserta yang akan melengkapkan 500,000 jam latihan.Selangor menawarkan bilangan kursus terbanyak dengan 36.3 peratus daripada jumlah keseluruhan, diikuti Kuala Lumpur 17.3 peratus manakala Johor dan Sabah di tempat ketiga dengan menawarkan 6.5 peratus daripada jumlah kursus keseluruhan sepanjang NTW 2023.

"Sebanyak 44.7 peratus daripada kursus yang ditawarkan adalah kursus dalam talian jarak jauh, diikuti kursus secara fizikal atau bersemuka sebanyak 39.6 peratus dan e-learning sebanyak 10.5 peratus," menurut KSM menerusi kenyataan.Kursus pendidikan dan latihan merupakan yang paling popular merangkumi 17.8 peratus jumlah kursus diikuti kursus kemahiran insaniah dengan 10.1 peratus manakala kursus berdasarkan teknologi maklumat merekodkan sebanyak lapan peratus.Sementara itu, Menteri Sumber Manusia, V. Sivakumar menerusi kenyataan sama turut berkata dengan pencapaian tersebut membuktikan rakyat Malaysia minat terhadap bidang ilmu dan kemahiran terutama kemahiran teknikal digital."Ini adalah sesuatu yang patut diterapkan dalam diri setiap rakyat Malaysia selaras dengan usaha kita untuk mewujudkan bakat dan tenaga kerja yang tangkas dan dinamik untuk jangka panjang," katanya.Lima kursus paling popular yang ditawarkan sepanjang NTW 2023 adalah Embracing Digital Opportunities, Analysing Data with Tables and Charts in Excel for the Web, AI (artificial intelligence) for Marketing, Social Media Marketing dan Critical Thinking Skills for Professionals.


Lepasan TVET kurangkan kebergantung pada pekerja asing

(Datuk Seri Dr Zaini ditemu bual selepas Majlis Perasmian Seminar: TVET Pemangkin Pembentukan Malaysia MADANI bersempena Hari TVET Negara 2023)

SHAH ALAM, 2 Jun- Persepsi terhadap pekerjaan sektor kotor, bahaya dan sukar (3D) perlu diubah bagi mengurangkan kebergantungan pada pekerja asing. Ketua Setiausaha Kementerian Sumber Manusia, Datuk Seri Dr Zaini Ujang berkata penekanan tentang kepentingan Pendidikan Teknikal dan Latihan Vokasional (TVET) secara tidak langsung mampu mengurangkan kebergantungan tersebut."Kalau ada seorang pekerja TVET yang betul-betul terlatih, mungkin seorang itu bersamaan lima orang yang tidak terlatih."Sebab itu kita mesti beri penekanan kepada TVET dan secara tidak langsung negara kita akan tidak bergantung pada pekerja asing," kata Zaini selepas Majlis Perasmian Seminar: TVET Pemangkin Pembentukan Malaysia MADANI bersempena Hari TVET Negara 2023 di sini.Jelasnya, TVET merupakan platform membentuk kemahiran yang diperlukan dalam menghadapi Revolusi 4.0 dan perubahan teknologi pasaran kerja.

(Majlis Perasmian Seminar: TVET Pemangkin Pembentukan Malaysia MADANI bersempena Hari TVET Negara 2023)


KKD sasar sumbang 25% terhadap KDNK menerusi ekonomi digital

CYBERJAYA, 2 Jun- Kementerian Komunikasi dan Digital menyasarkan sumbangan Ekonomi Digital Malaysia sebanyak 25% terhadap Keluaran Dalam Negara Kasar (KDNK) menjelang tahun 2025.Timbalan Menteri Komunikasi dan Digital, Teo Nie Ching berkata pihaknya telah mengenal pasti sembilan sektor yang berpotensi untuk merealisasikan hasrat itu.Ia meliputi kewangan digital, perkhidmatan digital, kesihatan digital dan perdagangan digital sekali gus mampu membuka 500,000 peluang pekerjaan."Jadi, saya harap bahawa dengan usaha sekarang melalui MDEC dan juga melalui program pemangkin, sembilan sektor kita sasarkan ini diharap dapat membuka peluang pelaburan baharu masuk ke Malaysia untuk kita bangunkan ekonomi digital negara," kata Nie Ching kepada pemberita selepas pelancaran Schott Asia IT Service Sdn Bhd (SAITS), di sini.Dalam majlis itu, SAITS memilih Malaysia sebagai pusat kecekapan teknologi maklumat antarabangsa terbaharunya dan usaha itu dilihat menarik lebih banyak pelaburan asing dalam sektor ekonomi digital negara.

(Timbalan Menteri KKD, Teo Nie Ching ditemui media pada pelancaran SchottAsia IT Service Sdn Bhd (SAITS), di sini)


Jemaah digalak ambil suntikan Pneumokokal dan Influenza - Syed Salleh

MAKKAH, 2 Jun - 29 daripada 13,000 jemaah haji yang tiba di Tanah Suci dilapor mengalami masalah kesihatan dan mendapat rawatan di pusat rawatan Tabung Haji (TH).23 daripadanya menerima rawatan di pusat rawatan di Makkah mananakala enam lagi di Madinah. Ketua Rombongan Haji Malaysia, Datuk Seri Syed Saleh Syed Abdul Rahman berkata 11 jemaah yang dimasukkan ke pusat rawatan mengalami masalah radang paru-paru.

"Kesemua mereka dalam keadaan stabil dan memadai dengan menerima rawatan dengan mengambil antibiotik. Ini bukan perkara yang kita perlu gusar kerana ini dikawal dengan baik oleh pihak perubatan kita."Semua pesakit dalam keadaan stabil dan tidak memerlukan rawatan lanjut," katanya ketika ditemui pemberita selepas menyambut ketibaan 279 jemaah di Makkah.Syed Saleh turut menggalakkan jemaah haji yang masih belum berlepas ke Tanah Suci untuk mengambil suntikan Pneumokokal dan Influenza bagi mengelak terkena jangkitan radang paru-paru.


PAU 2023 catat sejarah, PM hadir sebagai tetamu kehormat

KUALA LUMPUR, 2 Jun- Perhimpunan Agung UMNO (PAU) 2023 akan mencatat sejarah apabila dijangka dihadiri Perdana Menteri, Datuk Seri Anwar Ibrahim, yang juga Pengerusi Pakatan Harapan (PH) sebagai tetamu kehormat.Setiausaha Agung UMNO, Datuk Dr Asyraf Wajdi Dusuki berkata Perdana Menteri dijadual hadir pada acara pembukaan PAU 2023 pada Khamis ini dan disertai semua presiden bagi 19 parti di bawah Kerajaan Perpaduan."PAU 2023 ada sedikit kelainan dan saya rasa kali ini kita bertuah kerana ada kehadiran Perdana Menteri, Datuk Seri Anwar Ibrahim bersama 19 presiden parti di bawah gabungan Kerajaan Perpaduan Malaysia.Ini merupakan satu sejarah buat PAU yang disertai parti yang pelbagai," kata Asyraf dalam sidang media Setiuasaha Agung UMNO di Menara Dato' Onn, Kuala Lumpur. Menurut Asyraf, pelbagai perkara akan dibincangkan dalam PAU 2023 termasuk permohonan keahlian parti menerusi dalam talian akan dipermudahkan susulan permohonan sedia ada memerlukan kelulusan daripada ketua cawangan terlebih dahulu."Ia melibatkan peraturan mesyuarat, soal keahlian dan lain-lain yang berbangkit. Selain itu, hasrat presiden parti adalah untuk mempermudahkan lagi soal keahlian parti menerusi dalam talian," tambahnya.

(Setiausaha Agung UMNO, Datuk Dr Asyraf Wajdi Dusuki/BERNAMA)

Tambah beliau, PAU 2023 yang akan berlangsung pada 7 hingga 10 Jun ini akan melibatkan seramai 6,341 orang perwakilan dari seluruh negara serta membabitkan 50 buah agensi media tempatan dan enam agensi media antarabangsa dengan seramai 458 orang petugas media yang telah berdaftar.


USM kekal universiti keempat terbaik dunia

GEORGE TOWN, 2 Jun - Universiti Sains Malaysia (USM) berjaya mengekalkan kedudukan keempat terbaik dunia dan pertama di Asia dalam senarai terkini The Times Higher Education (THE) Impact Rankings 2023.USM juga berjaya mengungguli kedudukan pertama dalam Sustainable Development Goals (SDG) SDG16 iaitu Keamanan, Keadilan dan Institusi Kukuh.Naib Canselor USM, Profesor Datuk Ir Dr. Abdul Rahman Mohamed berkata sebagai satu-satunya Universiti APEX di Malaysia, USM memahami bahawa amalan kelestarian melangkaui batas akademik dan ia juga bertujuan untuk memberi inspirasi kepada pelajar serta kakitangan supaya menjadi warga global yang bertanggungjawab.

"Ini menyaksikan status Program Pemacuan Untuk Kecemerlangan (APEX) yang dianugerahkan kepada USM berjaya direalisasikan melalui visi Mentransformasikan Pendidikan Tinggi untuk Kelestarian Hari Esok dan moto “Kami Memimpin”. "Dengan menerapkan prinsip kelestarian dalam pengajaran dan penyelidikannya, USM memperkasakan individu untuk menangani cabaran kompleks melalui penyelesaian inovatif," katanya menerusi kenyataan.Datuk Ir Dr. Abdul Rahman turut memaklumkan, senarai THE Impact Rankings 2023 melibatkan penilaian terhadap 1,591 institusi di seluruh dunia berbanding 1,410 institusi pada tahun lepas dan dilaksanakan berdasarkan pencapaian dalam aktiviti serta program yang berkaitan dengan kriteria yang ditetapkan oleh Pertubuhan Bangsa Bersatu (PBB) dalam SDG itu.Pada tahun 2022, kedudukan keempat dikongsi antara USM dan Universiti King Abdul Aziz, Arab Saudi.


El-Nino: Solat hajat diadakan di Masjid Negeri

SEREMBAN, 2 Jun- Kira-kira 1,500 jemaah hadir menunaikan solat Jumaat dan menunaikan solat hajat di Masjid Negeri di sini hari ini.Ketua Penolong Pengarah Kanan Jabatan Hal Ehwal Agama Islam Negeri Sembilan (JHEAINS), Mohd Asri Abdullah berkata ia bagi memohon kesejahteraan berikutan fenomena El-Nino yang melanda negara."Berdasarkan minggu kedua bulan April, keseluruhan jemaah solat Jumaat di seluruh Negeri Sembilan ialah seramai 107,000 orang. "Kita memohon kepada Allah SWT mudah-mudahan dengan berkat kehadiran yang ramai ini, Allah SWT akan memakbulkan permintaan kita untuk keadaan cuaca ini kembali kepada sediakala."Sebanyak 305 buah masjid dan 63 surau dijangka melakukan solat hajat hari ini di negeri berkenaan," katanya kepada pemberita di sini.

(Berdasarkan minggu kedua bulan April, keseluruhan jemaah solat Jumaat di seluruh Negeri Sembilan ialah seramai 107,000 orang)


Projek pembinaan Mahkamah baharu Pengerang diluluskan semula

KOTA TINGGI, 2 Jun-Projek pembinaan mahkamah baharu Pengerang kembali diluluskan.Menteri di Jabatan Perdana Menteri (Undang-Undang dan Reformasi Institusi),Datuk Seri Azalina Othman Said memaklumkan, keputusan dibuat selepas kajian kos dan skop dilaksana semula.Matlamat utamanya, menambahbaik prasarana badan kehakiman negara.Mahkamah sedia ada di Pengerang beroperasi di bangunan sewaan kurang praktikal selain melibatkan kos yang tinggi.Setakat akhir bulan lalu, pembinaan projek mahkamah baharu Pengerang, capai tahap 24.78 peratus.Setelah siap, ia bakal dilengkapi Sistem Court Recording Voice-To-Text (RVT), selain menempatkan sebuah bilik bicara iaitu sebuah Mahkamah Majistret.Ia juga berupaya kendali kes jenayah dan sivil berikutan kesan daripada perkembangan sosio-ekonomi Daerah Pengerang. Sementara itu, Datuk Seri Azalina Othman turut memaklumkan siasatan terhadap Perikatan Nasional, PN yang didakwa menerima dana judi bagi kempen pilihan raya umum ke-15 lalu tidak terhenti oleh satu agensi sahaja.Menurutnya, kes berkenaan juga boleh diteruskan agensi penguatkuasaan lain seperti Polis atau Lembaga Hasil Dalam Negeri (LHDN)"Saya sudah betulkan kenyataan saya dengan lebih mendalam."Undang-undang jenayah ini tiada sebarang had masa. Saya sebut terdapat banyak agensi yang boleh menilai kes-kes seperti ini. Siapa yang terlibat jangan panik. Biarkan sahaja agnsi bertanggungjawab menyiasat", katanya semasa lawatan ke Tapak Projek Pembinaan Mahkamah Baharu Pengerang di Bandar Penawar di sini hari ini.

(Menteri di Jabatan Perdana Menteri (Undang-Undang dan Reformasi Institusi),Datuk Seri Azalina Othman Said)


Hari Gawai: Pengalaman unik mandi air terjun dan ‘ngabang’ di kampung Sibakar

PADAWAN, 2 Jun - Lazimnya amalan rumah terbuka sewaktu musim perayaan sinonim dengan jamuan makan di kala berkunjung ke rumah keluarga serta sahabat handai, namun sempena perayaan Hari Gawai, Kampung Sibakar menonjolkan kelainan dengan menganjurkan rumah terbuka bagi pelancong untuk menikmati kesejukan air terjun di kampung berkenaan.Pengunjung yang mula berkumpul di Balai Raya Kampung Sibakar seawal jam 9 pagi disambut dengan tarian etnik Bidayuh diiringi paluan gong sebelum memulakan misi ke air terjun Sibakar dan kemudiannya menjamah juadah raya yang disediakan penduduk kampung di situ setelah pulang bermandi-manda pada waktu tengah hari. Menurut Ketua Kampung Sibakar, Siang Rant, 52, program rumah terbuka yang berlangsung semalam itu julung kali diadakan dengan kerjasama penduduk kampung dan ia mampu melonjakkan industri ekopelancongan di kawasan terbabit yang terletak berhampiran jajaran Malaysia-Indonesia, kira-kira 65 kilometer atau satu jam setengah dari bandar Kuching. “Dengan mendaftar dan membayar hanya RM5, pengunjung boleh memilih sama ada mahu hiking selama dua jam menggunakan jalan hutan atau ikut jalan singkat iaitu 10 minit dari balai raya ini, seterusnya mereka akan pulang mengikut jalan singkat. “Bagi makan tengah hari, mereka dihidangkan dengan juadah rumah terbuka yang dimasak penduduk di sini menggunakan hasil pertanian dan ternakan sendiri seperti nasi yang dimasak di dalam buluh, ayam pansuh, terung asam, tempoyak goreng dan sayur midin,” katanya sambil menambah penduduk kampung yang majoritinya etnik Bidayuh itu bergotong-royong untuk menyediakan juadah berkenaan sejak 7 pagi lagi.

Mempunyai 224 penduduk, Siang berkata kampung berkenaan sentiasa didatangi pengunjung khususnya dari bandar yang sanggup mengharungi jalan berturap tetapi berbukit untuk ke situ bagi merasai suasana hijau dan kejernihan air terjun Sibakar ketika hujung minggu dan cuti am.Katanya, pembinaan jambatan dan lorong pejalan kaki ke kawasan air terjun Kampung Sibakar di bawah projek Transformasi Luar Bandar Sarawak (RTP) yang siap sepenuhnya pada Februari lepas memudahkan orang awam untuk beriadah di situ. Sambutan Gawai Dayak di Kampung Sibakang itu sememangnya memberi pengalaman unik serta baharu kepada pengunjung kerana tradisi kunjung-mengunjung atau ‘ngabang’ dalam bahasa Iban dan ‘nemi’ dalam bahasa Bidayuh sering kali dikaitkan dengan suasana di rumah panjang atau kampung sahaja. Bagi mahasiswa Muhammad Izzat Muslim, 22, beliau pada mulanya hanya berniat memanfaatkan cuti umum dengan keindahan panorama air terjun di Kampung Sibakar, namun tidak menyangka akan membawa pulang pengalaman berharga ketika berkunjung ke situ.Penuntut Universiti Malaysia Sarawak yang berasal dari Terengganu itu terdetik untuk ke Kampung Sibakar bersama rakan sekuliah setelah melihat hantaran menerusi Facebook milik seorang penduduk di situ yang mempelawa orang ramai untuk memeriahkan Hari Gawai di kampung berkenaan. “Ini tahun kedua saya di Sarawak dan pertama kali menyambut perayaan Gawai dengan suasana begini kerana tahun lepas saya hanya berada di kolej, jadi ini pengalaman yang tidak akan saya lupakan sebab dapat mengenali budaya tempatan dengan mata sendiri sambil menikmati keindahan alam,” katanya yang meminati aktiviti kembara. Penduduk kampung Marin Bakong, 48, yang membuat hantaran undangan Majlis Rumah Terbuka Kampung Sibakar di Facebook memberitahu program itu mendapat sambutan yang memberangsangkan berikutan berjaya menarik seramai 60 pelawat luar.Bagaimanapun, beliau yang juga pemandu pelancong di situ mengakui isu ketiadaan jaringan telekomunikasi dan Internet di kebanyakan kawasan kampung menyukarkan penduduk berhubung dengan orang luar dan begitu juga sebaliknya. Memahami kepentingan jaringan Internet buat penduduk khususnya bagi pembelajaran dalam talian, Ahli Parlimen Puncak Borneo Datuk Willie Mongin yang hadir ke rumah terbuka berkenaan memaklumkan Kementerian Komunikasi dan Digital telah berjanji menyelesaikan isu menara tiada perkhidmatan di Kampung Sibakar dan sekitarnya seperti Kampung Simuti serta Kampung Sadir, selewat-lewatnya hujung tahun ini. Selain itu, beliau turut menyediakan peruntukan bagi pembinaan bilik solat di balai raya itu untuk memudahkan pelawat Islam mendirikan solat ketika mengadakan aktiviti di kampung berkenaan. “Saya juga memberikan kelulusan segera dana RM30,000 di bawah Projek Mesra Rakyat bagi menaik taraf fasiliti dewan serbaguna di kampung ini. Saya melihat kampung ini berpotensi dikembangkan dari segi produk ekopelancongannya serta mengambil kira kedudukannya yang hampir dengan sempadan Indonesia,” katanya.- BERNAMA


Skim Perubatan MADANI bermula 15 Jun ini

KUALA LUMPUR, 2 Jun- Pengamal Perubatan Swasta Umum (GP) di 10 daerah digalak menyertai program rintis Skim Perubatan MADANI yang akan bermula 15 Jun ini.Ia bagi membantu pesakit B40 mendapatkan perkhidmatan penjagaan primer akut di GP berhampiran."Ia juga mengurangkan kesesakan dan waktu menunggu di fasiliti kesihatan kerajaan."10 daerah tersebut termasuk Gombak, Hulu Langat, Klang, Petaling di Selangor selain Kuala Lumpur, Johor, Kuching dan Kota Kinabalu."Juga di Kinta, Perak dan Timur Laut, Pulau Pinang."GP yang mahu mendaftar sebagai klinik panel Skim Perubatan MADANI boleh berbuat demikian mulai hari ini menerusi platform tertera."ProtectHealth akan adakan taklimat dan latihan secara dalam talian kepada GP berdaftar untuk penerangan lebih lanjut mengenai Skim Perubatan MADANI," katanya menerusi kenyataan.


Lelaki maut dipanah petir ketika pikat burung

MARANG, 6 Jun- Seorang lelaki maut manakala dua lagi cedera ringan selepas dipanah petir ketika sedang memikat burung di Kampung Padang Tanjung di sini kira-kira pukul 6.00 petang semalam.Mangsa, Mohd Hassan Mohd Rani, 38 tahun disahkan meninggal dunia di lokasi kejadian. Manakala dua lagi rakannya Mohammad Fadilah Jusoh dan Abdul Hisyam Muhamad dilaporkan mengalami cedera ringan. Ketua Polis Daerah Marang, DSP Mohd Zain Mat Dris berkata pihaknya menerima panggilan berhubung kejadian itu pada pukul 7.00 malam. "Kejadian dilaporkan berlaku sewaktu ketiga-tiga mangsa sedang leka memikat burung di kawasan tanah lapang di kampung berkenaan. "Ketika insiden, mereka berlindung di bawah sebatang pokok kerana hujan lebat sebelum mangsa tiba-tiba dipanah petir. "Dalam kejadian terbabit, Mohamad Fadilah dan Abdul Hisyam yang berada berdekatan mangsa turut terkena tempias panahan petir."Mayat mangsa dibawa ke Forensik Hospital Sultanah Nur Zahirah (HSNZ) Kuala Terengganu untuk bedah siasat manakala dua lagi rakannya dibawa ke hospital sama untuk menerima rawatan."Kes diklasifikasikan sebagai mati mengejut," katanya menerusi kenyataan.


Penstrukturan perniagaan, kakitangan Panasonic terjejas diberi pilihan MSS

KUALA LUMPUR, 2 Jun- Kakitangan Panasonic Manufacturing Malaysia Bhd (PMMA) yang terjejas akibat penutupan dua jabatan pembuatan di kilang Shah Alam 1, diberi pilihan Skim Pemisahan Persetujuan Bersama (MSS) dengan sebahagian besar menerima tawaran itu.Menerusi makluman kepada Bursa Malaysia, PMMA memaklumkan rasionalisasi dan penstrukturan semula perniagaan telah dilaksanakan pada 31 Mac lalu, seiring penutupan jabatan tersebut."Tiada kilang atau jabatan lain yang terjejas."Sebagai organisasi yang berdedikasi mengekalkan budaya hormat-menghormati serta tanggungjawab, PMMA mengadakan libat urus bersama kakitangan dan menyediakan bantuan dan sokongan sepanjang proses tersebut."Pekerja yang memilih MSS, telah menerima pakej pampasan yang adil dan saksama."Manakala yang menolak, akan ditawarkan pertukaran ke jabatan lain dalam PMMA, sesuai dengan kemahiran dan potensi pertumbuhan masing-masing," katanya menerusi kenyataan.

(Pekerja yang memilih MSS, telah menerima pakej pampasan yang adil dan saksama)


Malaysia tetap lawan kes tuntutan Sulu - Azalina

KOTA TINGGI, 2 Jun- Waris keturunan Sulu berkemungkinan dipergunakan segolongan negara barat bagi menuntut kerajaan Malaysia membayar tuntutan tidak masuk akal mereka.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said mendedahkan keturunan Sulu juga sudah menulis surat kepada Peguam Negara yang memberitahu mereka bukan sahaja berhak ke atas Sabah tetapi perlu membayar caj faedah tambahan yang kesemuanya berjumlah 16 bilion dolar.Katanya, tindakan biadap dan kurang ajar keturunan Sulu itu jelas menunjukkan mereka tidak menghormati Malaysia sebagai negara berdaulat.Ia dianggap bukan tuntutan daripada keturunan Sulu sebaliknya sekadar satu penipuan daripada mereka."Perdana menteri beri saya arahan untuk berhabis-habisan melawan kes ini kerana Malaysia sebuah negara berdaulat dan merdeka. Jika mereka kalah kita akan menuntut kos sebab lantikan peguam," katanya kepada pemberita selepas mengadakan lawatan tapak Projek Pembinaan Mahkamah Baharu Pengerang di Bandar Penawar di sini.Keputusan tuntutan keturunan Sulu itu dijangka diputuskan di Perancis, 6 Jun ini.Ketika ini, Menteri Luar, Datuk Seri Dr Zambry Abdul Kadir berada di Perancis bagi proses itu.


Perlu utamakan penyediaan prasarana dan kemudahan asas - Dr Sivamurugan

KUALA LUMPUR, 6 Mei - Menyediakan kemudahan asas dan prasarana kepada rakyat merupakan antara elemen penting yang menjadi pemangkin kepada kekuatan pembinaan sesebuah negara.Pensyarah Kanan Sains Politik Universiti Sains Malayia (USM), Profesor Dr Sivamurugan Pandian berkata, pembangunan sosio ekonomi negara perlu mengutamakan penyediaan prasarana serta kemudahan asas lain yang baik dan menyeluruh kepada rakyat.Tidak terkecuali, memastikan seluruh masyarakat menikmati kemudahan bekalan elektrik, air, pendidikan dan jaringan jalanraya yang berkualiti dan seimbang sama ada di bandar mahupun di luar bandar."Kemudahan asas itu penting. Tidak ada mana-mana individu harus berhadapan atau bergelut dengan isu air, elektrik, pendidikan ataupun jalan raya. Prasarana itulah yang menjadi asas untuk membolehkan kita bergerak ke hadapan. Prasarana itulah yang akan juga menjadi indikator dalam usaha untuk memastikan bahawa masyarakat boleh menikmati perubahan.

(Profesor Dr Sivamurugan Pandian/ FOTO BERNAMA)

Pembaharuan yang sedang berlaku dengan proses urbanisasi perbandaran yang berlaku di kawasan-kawasan tertentu turut dikecapi oleh kawasan luar bandar. Kita tidak mahu melihat jurang di antara bandar dan luar bandar itu membesar. Sebab itu, kita juga mahu menggalakkan perubahan itu berlaku di kawasan luar bandar," kata Dr Sivamurugan, ketika ditemu bual menerusi aplikasi 'Google Meet' dalam segmen 'Komentar', Selamat Pagi Malaysia (SPM), Angkasapuri.Beliau mengulas inisiatif Perdana Menteri , Datuk Seri Anwar Ibrahim menubuhkan jawatankuasa khas untuk menyelesaikan isu air di Kelantan dan Sabah.


Jemaah haji perlu jaga nama baik negara - Ruslan

BEAUFORT, 2 Jun- Jemaah haji diingatkan sentiasa menjaga nama baik negeri dan negara sepanjang berada di Tanah Suci.Pembantu Menteri kepada Ketua Menteri Sabah, Datuk Ruslan Muharam berkata mereka juga perlu kekal dengan disiplin tinggi selain menjaga kesihatan dengan baik sepanjang menjalankan ibadah haji."Semua jemaah diminta menjaga kesihatan diri dan mengambil air secukupnya ketika di Tanah Suci. Semoga para jemaah terus berada dalam keadaan sihat dan dapat menunaikan ibadah haji dengan sempurna," katanya kepada pemberita di sini.Ruslan yang juga Ahli Dewan Undangan Negeri (ADUN) Lumadan berharap para jemaah mengikut nasihat pihak Tabung Haji (TH), serta mematuhi semua amalan dan panduan yang telah digariskan demi keselesaan dan kesempurnaan ibadah haji.Seramai 21 bakal jemaah haji daripada Dewan Undangan Negeri (DUN) Lumadan menerima sumbangan peribadi wang tunai RM500 setiap seorang daripada Ruslan.


Perniagaan emas, rancak pertumbuhan ekonomi Kuala Pilah

KUALA PILAH, 2 Jun- Kuala Pilah sememangnya sinonim dengan emas sehinggakan ada yang menyifatkan pekan itu sebagai lokasi lubuk emas.Justeru, Majlis Daerah Kuala Pilah telah menetapkan melalui Rancangan Tempatan Daerah Kuala Pilah 2035 untuk menjadikan Jalan Datuk Undang Johol sebagai zon pengkhususan bandar iaitu ‘Gold Street’.Pegawai Daerah Kuala Pilah, Mohd. Faizal Abdul Manap berkata melalui perusahaan kedai emas di daerah Kuala Pilah, ia membantu merancakkan pertumbuhan ekonomi melalui sumbangan daripada para pembeli yang datang membeli barangan kemas.  "Sehingga kini, terdapat lebih 10 kedai emas yang terletak di sepanjang Jalan Datuk Undang Johol."Gabungan 10 kedai emas ni adalah selaras dengan perancangan kami untuk mewujudkan 'Gold Souk' seperti mana di Dubai."Kita akan mewujudkan kawasan penjualan emas mampu milik dan murah kepada seluruh  rakyat Malaysia, sekali gus menjadikan Kuala Pilah sebagai bandar raya pelancongan berteraskan emas.Barangan kemas di Kuala Pilah disifatkan lebih murah berbanding tempat lain dan pernah mencecah sehingga 30 peratus lebih murah.Tambah Mohd.Faizal, kewujudan kedai emas di daerah tersebut juga memberi peluang pekerjaan kepada penduduk sekitar dan membantu meningkatkan pendapatan isi rumah penduduk.


Malaria zoonotik: Dua maut di Terengganu

HULU TERENGGANU, 2 Jun- Dua kematian disebabkan penyakit malaria direkodkan di Terengganu sepanjang tahun lalu.Kedua-dua kes itu berpunca daripada malaria zoonotik iaitu jangkitan daripada haiwan spesies beruk/kera kepada manusia.Pengarah Kesihatan Negeri Terengganu, Datuk Dr Kasemani Embong berkata 32 kes malaria dilaporkan sepanjang tempoh tersebut."29 daripadanya adalah malaria zoonotik dan tiga kes malaria import."Bagaimanapun, sehingga bulan lalu, 26 kes malaria dilaporkan di Terengganu."84 peratus daripadanya kes malaria zoonotik manakala selebihnya kes malaria import."Hulu Terengganu mencatatkan kes malaria paling tinggi diikuti Kemaman dan daerah lain."Kes malaria zoonotik tidak berjangkit antara manusia kepada manusia dan ia berjangkit kepada manusia menerusi nyamuk yang menggigit spesies beruk/kera itu," katanya kepada pemberita di sini.


Malaysia-India, eratkan kerjasama perdagangan dan pelaburan

KUALA LUMPUR, 1 Jun- Malaysia akan meneroka peluang kerjasama baharu dengan India khususnya dalam sektor perdagangan dan pelaburan.Timbalan Menteri Luar, Datuk Mohamad Alamin berkata usaha itu akan terus dilaksana bagi mewujudkan hubungan dagang lebih baik sekali gus memperkukuh kerjasama bilateral antara kedua negara."India dan Malaysia merupakan rakan baik. Oleh itu, kita perlu memperhebatkan lagi hubungan dua hala ini untuk meneroka banyak lagi bidang baharu yang perlu kita cari bersama," kata Alamin kepada pemberita selepas mengadakan sesi perbincangan bersama Menteri Hal Ehwal Luar Negara India di Hotel Majestic di ibu negara.Jelasnya, kunjungan Menteri Hal Ehwal Luar Negara India, V.Muraleedharan turut membincangkan kerjasama dalam bidang Sains, Teknologi dan Inovasi (STI), farmaseutikal serta sumber tenaga boleh diperbaharui (RE) yang berpotensi untuk dibangunkan di negara ini.

(Timbalan Menteri Luar, Datuk Mohamad Alamin)


Lebih 1,000 jemaah hadir majlis bacaan Yasin sempena Hari Keputeraan Agong

KUALA LUMPUR, 1 Jun - Lebih 1,000 jemaah hari ini menyertai majlis bacaan Yasin dan doa selamat sempena Sambutan Ulang Tahun Hari Keputeraan Rasmi Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Masjid Negara di sini hari ini.Majlis yang turut dihadiri Timbalan Perdana Menteri, Datuk Seri Dr Ahmad Zahid Hamidi itu bermula kira-kira 7 malam dengan bacaan Yasin dan doa selamat dipimpin Imam Besar Masjid Negara Ehsan Mohd Hosni sebelum diteruskan dengan solat Maghrib.Ahmad Zahid kemudian turut bersama-sama jemaah menyertai solat hajat bagi memohon kesejahteraan dan perlindungan kepada seluruh rakyat Malaysia dalam menghadapi cuaca panas susulan peralihan monsun ketika ini.Turut hadir, Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar; Menteri Perdagangan Dalam Negeri dan Kos Sara Hidup, Datuk Seri Salahuddin Ayub; Menteri Ekonomi, Rafizi Ramli; Timbalan Menteri Kewangan, Datuk Seri Ahmad Maslan dan Timbalan Menteri Belia dan Sukan, Adam Adli.

(Timbalan Perdana Menteri, Datuk SeriZahid Hamidi hadir majlis bacaan Yasin dan doa selamat sempena sambutan Ulang Tahun Keputeraan Yang di-Pertuan Agong di Masjid Negara/ BERNAMA)

Majlis hari ini merupakan sebahagian daripada acara sempena Ulang Tahun Hari Keputeraan Rasmi Al-Sultan Abdullah pada Isnin ini, yang ditabalkan sebagai Yang di-Pertuan Agong ke-16, pada 30 Julai 2019.Esok khutbah khas Jumaat bersempena dengan sambutan berkenaan juga akan diadakan di Masjid Negara. - BERNAMA


Selenggara infrastruktur kecil, rakyat boleh mohon kepada Kementerian Ekonomi

SHAH ALAM, 1 Jun- Kementerian Ekonomi membuka peluang kepada rakyat Malaysia di setiap negeri untuk membuat permohonan peruntukan bagi projek kecil dan penyelenggaran infrastruktur berskala kecil di kawasan mereka. Ia meliputi pembaikan jambatan, jalan raya rosak, dan longkang pecah. Permohonan itu boleh dilaksanakan pada minggu ketiga bulan ini. Menterinya, Rafizi Ramli berkata usaha itu bagi mempercepatkan pemberian peruntukan agar masalah rakyat dapat diselesaikan dalam masa satu bulan. "Jadi, proses sebelum ini meletakkan halangan-halangan yang berlapis-lapis. Rakyat baiki kena pergi sana pergi sini, wakil rakyat pergi situ pula.Jadi, kami berpandangan lebih baik buka kepada semua rakyat termasuk semua jabatan dan pihak berkuasa tempatan dan sebagainyalah," kata Rafizi kepada pemberita dalam sesi libat urus Kajian Separuh Penggal Rancangan Malaysia Ke-12 bersama kerajaan Selangor.

Inisiatif itu juga dilihat akan terus memberi manfaat kepada kedua-dua pihak. Ketika ini, Kementerian Ekonomi masih dalam proses persediaan akhir agar sistem permohonan peruntukan itu berjalan dengan lancar.


Yayasan, badan amal disaran sediakan laporan perbelanjaan sumbangan - PM

PUTRAJAYA, 1 Jun- Yayasan dan badan amal disaran menyediakan laporan lengkap bagi setiap perbelanjaan wang sumbangan.Perdana Menteri, Datuk Seri Anwar Ibrahim berkata langkah itu akan dimulakan dengan Yayasan Wilayah Persekutuan (YWP) dalam masa terdekat."Saya ingin memberi jaminan bahawa dana itu akan diurus dengan baik dan cekap. Ini berbeza dengan dulu YWP akan mulakan tradisi baru. Siapa yang derma akan dapat laporan daripada pengurusan wang yang diderma, maka mereka boleh tahu duit itu digunakan untuk apa dan sebagainya.

Ini penting dan saranan saya agar ia diikuti badan amal dan yayasan lain," kata Anwar dalam ucapannya selepas melancarkan Tabung Kebajikan dan Pelajaran Yayasan Wilayah Persekutuan, di sini.Perkara itu penting dalam memastikan ketelusan pengurusan wang sekali gus memberi keyakinan kepada penderma.


Inisiatif Mekah Route tahun ke-5, permudah urusan Dhuyufurrahman

SEPANG, 1 Jun- Memasuki tahun ke-5 pelaksanaan inisiatif Mekah Route, membolehkan bakal jemaah haji memendekkan masa urusan penerbangan sebaik tiba di lapangan terbang.Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar berkata program itu dilihat berjaya melancarkan pergerakan jemaah termasuk melibatkan proses imigresen dan kastam di Lapangan Terbang Antarabangsa Kuala Lumpur (KLIA) dan lapangan terbang di Madinah serta Jeddah. "Kalau dulu bakal haji kita terpaksa menunggu sekitar 4 hingga 5 jam di imigresen. Saya ingat dulu masa saya pergi haji lebih kurang macam itulah.Namun, dengan adanya perkhidmatan Mekah Route ini, lebih kurang 55 orang pegawai daripada kerajaan Arab Saudi ditempatkan di sini selama sebulan, untuk memudahkan perjalanan bakal jemaah haji kita," kata Naim kepada pemberita di KLIA, hari ini.

(Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar menyantuni356 orang jemaah haji Malaysia di Movenpick Hotel, Sepang/Foto FB Menteri)

Tambahnya, Malaysia merupakan negara pertama melaksanakan program perintis bagi Mekah Route atau ‘laluan Mekah’, sejak tahun 2017 sehingga kini.Inisiatif tersebut diteruskan apabila Tabung Haji diberi kepercayaan itu oleh kerajaan Arab Saudi sekali gus inisiatif itu dikekalkan untuk Malaysia."Mekah Route ialah nikmat besar kepada jemaah haji Malaysia yang harus disyukuri oleh kerana telah dipermudah urusan keberangkatan mereka oleh kerajaan Arab Saudi berbanding negara lain," tambah Naim.Beliau turut berkesempatan menyantuni dan mengucapkan selamat jalan kepada 356 orang jemaah haji Malaysia di Movenpick Hotel, Sepang sebelum berangkat ke KLIA. Setakat hari ini, kira kira seramai 12,000 jemaah haji Malaysia telah tiba di tanah suci melalui proses Mekah Route.


Dua remaja ditemukan lemas di Sungai Pahang

(Dua remaja lelaki berusia 13 ditemukan lemas di Sungai Pahang dekat Kampung Batu Embun, Jerantut / Foto JBPM)

JERANTUT, 1 Jun - Dua remaja lelaki ditemukan lemas di Sungai Pahang di Kampung Batu Embun, Jerantut petang tadi. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria memaklumkan mangsa ialah Mohd Safwan Zamri dan Mohd Hanafi Romzi, masing-masing berusia 13 tahun."Kedua-dua mangsa ditemukan orang awam sebelum pasukan bomba tiba di lokasi kejadian dan diserahkan kepada polis untuk tindakan selanjutnya," katanya dalam kenyataan hari ini. Zulfadli berkata pihaknya menerima panggilan kecemasan mengenai kejadian pada 3.07 petang.Seorang pegawai dan anggota dari Balai Bomba dan Penyelamat (BBP) Jerantut bersama sebuah jentera dikerahkan ke tempat kejadian.Jentera bomba mengambil masa 20 minit untuk tiba ke lokasi kerana balai bomba terdekat terletak 20 kilometer dari kampung berkenaan. Tambah Zulfadli, kedua-dua mangsa kemudiannya telah diserahkan kepada pihak polis untuk tindakan selanjutnya.

(Mangsa dijumpai oleh orang awam sebelum pihak bomba tiba di tempat kejadian/ Foto JBPM)


Status kuota pekerja asing, tunggu keputusan kabinet

PETALING JAYA, 1 Jun- Status permohonan dan kelulusan kuota pekerja asing yang ditangguhkan sejak pertengahan Mac lalu masih belum diputuskan.Timbalan Menteri Sumber Manusia, Mustapha Sakmud berkata kementeriannya perlu mendapatkan keputusan daripada kabinet sebelum sebarang pengumuman dibuat."Berhubung perkara ini, kita bergantung kepada keputusan kabinet sama ada mahu meneruskan atau membuat penangguhan.Kementerian tidak boleh berbuat apa-apa selagi kabinet tidak memberi keputusan," kata Mustapha kepada pemberita selepas Majlis Pelancaran Program Saringan Kesihatan PERKESO 3.0.Beliau mengulas kenyataan Persatuan Pengusaha Restoran India Malaysia (Primas) mengenai kekurangan 30 peratus tenaga kerja ekoran pembekuan pengambilan tenaga kerja asing.Menteri Sumber Manusia, V. Sivakumar sebelum ini mengumumkan penangguhan permohonan dan kelulusan kuota pekerja asing ke suatu tarikh yang akan dimaklumkan kelak.

(Timbalan Menteri Sumber Manusia, Mustapha Sakmud)


RM3.4 juta peruntukan pulih projek perumahan terbengkalai di Terengganu- KPKT

(Timbalan Menteri KPKT, Akmal Nasrullah bercakap kepada pemberita semasa melakukan lawatan kerja di tapak projek perumahan Desa Gelugur Murni hari ini/ BERNAMA)

KUALA TERENGGANU, 1 Jun - Kementerian Pembangunan Kerajaan Tempatan (KPKT) meluluskan peruntukan berjumlah RM3.4 juta bagi memulihkan lima projek perumahan swasta terbengkalai di Terengganu.Timbalan Menterinya, Akmal Nasrullah Mohd Nasir berkata peruntukan itu diluluskan hasil mesyuarat task force yang dipengerusikannya pada 24 Mei lalu."Kami dah tengok, jadi untuk Terengganu KPKT akan peruntuk RM3.4 juta bagi teliti beberapa projek yang terbengkalai untuk kita pulihkan."Jumlah itu akan disalurkan kepada lima buah projek terbengkalai daripada 12 keseluruhannya di negeri ini membabitkan beberapa daerah antaranya Kuala Terengganu," katanya kepada pemberita selepas melawat projek perumahan swasta sakit di Kuala Terengganu.Tambah beliau, pihaknya akan  berunding dengan kerajaan negeri bagi memperincikan kaedah penyaluran dan pengurusan peruntukan tersebut.Dalam pada itu KPKT ketika ini sedang dalam fasa untuk membersihkan semula data dan statistik bilangan keseluruhan projek sakit dan terbengkalai di seluruh negara."Ia bersifat dinamik. Bulan lepas saya umumkan jumlahnya sebanyak 435 buah projek sakit dan 112 terbengkalai, dan di Kuala Lumpur baru-baru ini pula saya maklumkan bilangannya meningkat."Jadi untuk bolehkan data itu konsisten maka segala data itu kita luluskan dalam mesyuarat task force yang dipantau Jabatan Perumahan Negara (JPN). Setiap bulan task force wajib untuk pastikan ada data yang selaras," katanya. Tahun lalu KPKT berjaya melancarkan kembali 92 buah projek dengan 80 daripadanya telah memperoleh Perakuan Siap dan Pematuhan, manakala 12 lagi projek telah kembali berjalan mengikut jadual pembinaan yang ditetapkan.


Kediaman mampu milik, PM arah semak semula syarat pemaju

PUTRAJAYA, 1 Jun- Kementerian Pembangunan Kerajaan Tempatan (KPKT) diminta untuk meneliti semula syarat memastikan pemaju menyediakan kediaman mampu milik di setiap projek besar yang dibangunkan mereka.Perdana Menteri Datuk Seri Anwar Ibrahim berkata biarpun dasar terbabit sudah dipraktikkan, namun ia tidak berjalan seperti yang diharapkan."Itu memang dasar sedia ada tetapi ia tidak berjalan dengan kelajuan dan skala yang diminta. Maka, Menteri KPKT, Nga Kor Ming perlu melihatnya semula dan meletakkan syarat baharu.Mengapa mesti kerajaan yang dipertanggungjawabkan, sedangkan kita mempunyai pemaju yang membina kondominium besar dan itu sebahagian daripada tanggungjawab mereka, sekurang-kurangnya untuk pekerja mereka sendiri," kata Anwar kepada pemberita, hari ini di Putrajaya.

Sementara itu, Datuk Seri Anwar menafikan dakwaan bahawa ketiadaan menteri kewangan sepenuh masa menjadi faktor kejatuhan nilai ringgit.Penafian itu menepis dakwaan tidak berasas yang dilemparkan Ahli Parlimen Bachok, Mohd Syahir Che Sulaiman.Tegas Anwar, kejatuhan nilai ringgit sebaliknya dipengaruhi dasar Amerika Syarikat dan kekangan antarabangsa.


Pasukan khas ditubuh, selesaikan isu bekalan air di Kelantan dan Sabah

PUTRAJAYA, 1 Jun- Satu pasukan petugas khas ditubuhkan kerajaan dalam usaha menyelesaikan isu bekalan air melibatkan Kelantan dan Sabah.Menurut Perdana Menteri, Datuk Seri Anwar Ibrahim, keputusan itu dicapai menerusi satu mesyuarat khas yang diadakan bersama Menteri Besar Kelantan, Datuk Ahmad Yakob dan Ketua Menteri Sabah, Datuk Seri Hajiji Noor, pagi tadi.Jelasnya, bekalan air di negeri Kelantan lebih serius berbanding di Sabah, malah memerlukan dana yang lebih tinggi iaitu sebanyak RM8 bilion untuk pelaksanaan projek kemudahan air."Saya tidak putuskan persetujuannya kerana saya telah mintak perkara ini dibincangkan bersama pasukan petugas khas untuk meneliti secara tepat, apa keperluan dan syarat-syarat seperti pengurusannya, selain mementingkan ketelusan.Apa yang penting adalah tanggungjawab kita memastikan rakyat peroleh kemudahan air bersih sesegera mungkin," kata Anwar kepada media selepas menyempurnakan Majlis Penyerahan Kunci Perumahan Penjawat Awam Malaysia (PPAM) Madani Dalur Presint 18, Putrajaya.Pasukan petugas khas yang ditubuhkan itu dianggotai Kementerian Sumber Asli, Alam Sekitar dan Perubahan Iklim (NRECC) Kementerian Kewangan serta kerajaan negeri Kelantan dan Sabah.Pasukan khas itu diberi tempoh seminggu untuk mengemukakan strategi penyelesaian bagi permasalahan tersebut.

(Perdana Menteri, Datuk Seri Anwar Ibrahim ditemui media hari ini selepas menyempurnakan Majlis Penyerahan KunciPerumahan Penjawat Awam Malaysia (PPAM) Madani Dalur Presint 18, Putrajaya)


KPT perlu rangka pelan pembangunan bakat, bina kapasiti tingkat kecekapan- Khaled

(Menteri Pendidikan Tinggi, Datuk Seri Mohamed Khaled Nordin)

PUTRAJAYA, 1 Jun- Kementerian Pendidikan Tinggi (KPT) perlu mempunyai pelan pembangunan bakat dan pembinaan kapasiti yang baik untuk meningkatkan kecekapan, kemahiran, tahap profesionalisme dan kecemerlangan kakitangannya.Menteri Pendidikan Tinggi, Datuk Seri Mohamed Khaled Nordin berkata pendedahan terhadap ilmu dan perkembangan baharu seharusnya dijadikan budaya di kementerian tersebut.“Dalam dunia yang pantas berubah, apa kita tahu semalam dan hari ini akan menjadi tidak relevan atau ketinggalan dalam sekelip mata. Laporan Forum Ekonomi Dunia bulan lepas menyebut dalam tempoh lima tahun akan datang, kira-kira 41 peratus daripada tenaga kerja yang ada di dalam industri mesti dilatih semula.“Walaupun laporan tersebut menyebut secara khusus pekerja industri, saya percaya bahawa keperluan tersebut turut terpakai kepada kakitangan kementerian dan sektor awam,” katanya.Tambah Mohamed Khaled, perkembangan sektor pendidikan tinggi dan sistem penyampaian secara umumnya telah menuntut agar warga KPT menjadi kakitangan yang cakna dan berkebolehan.Justeru, beliau menyarankan agar pengurusan kementerian memandang serius keperluan untuk sentiasa memberikan latihan terbaik kepada warga KPT.“Dan latihan atau pembangunan kapasiti ini tidak semestinya dilakukan dengan agensi kerajaan, tetapi dengan mana-mana sahaja agensi berprestasi tinggi sama ada badan bukan kerajaan (NGO), sektor korporat ataupun gerakan sivil sama ada dari dalam atau luar negara,” katanya.Beliau berucap pada Majlis Apresiasi Kecemerlangan KPT Tahun 2022 di Putrajaya hari ini.Pada majlis itu seramai 120 orang kakitangan KPT diraikan terdiri daripada sembilan orang penerima Pingat Perkhidmatan Cemerlang, 108 penerima Anugerah Perkhidmatan Cemerlang dan tiga penerima Anugerah Kecemerlangan Perdana yang pertama kali diperkenalkan.Hadir sama, Ketua Setiausaha KPT, Datuk Seri Abdul Razak Jaafar; Ketua Pengarah Pendidikan Tinggi Prof Dr Azlinda Azman dan Ketua Pengarah Jabatan Pendidikan Politeknik dan Kolej Komuniti Dr Mohd Zahari Ismail.

(Datuk Seri Mohamed Khaled menyampaikan sijil kepada penerima anugerah pada Majlis Apresiasi Kecemerlangan KPT Tahun 2022 di Putrajaya)


Pasukan Petugas 5G bermesyuarat secara tetap dengan MNO

KUALA LUMPUR, 1 Jun- Pasukan Petugas Khas Dwirangkaian 5G akan terus berbincang dengan pengendali rangkaian mudah alih (MNO), termasuk mengenai ekuiti.Menteri Komunikasi dan Digital (KKD), Fahmi Fadzil menjelaskan pasukan berkenaan juga telah mengadakan mesyuarat secara tetap."Mereka bermesyuarat secara tetap termasuk hari ini untuk berbincang dengan MNO, pertama mengenai pelancaran 5G dan kedua adalah mengenai persoalan ekuiti."Kami serah kepada industri untuk membuat keputusan di antara mereka tetapi kerajaan akhirnya menerusi Kabinet akan memutuskan mengenai proses yang bukan sahaja akan dipandu, malah tertakluk kepada kelulusan kerajaan dan kami mahu memastikan ekosistem telekomunikasi yang mampan," katanya.

(Menteri Komunikasi dan Digital, Fahmi Fadzil)

Beliau berkata demikian kepada media selepas menyaksikan majlis menandatangani Memorandum Persefahaman (MoU) antara Telekom Malaysia Bhd (TM) dan ZTE Malaysia Corporation Sdn Bhd, di sini hari ini. Pasukan petugas 5G dipengerusikan bersama oleh Ketua Setiausaha Perbendaharaan, Datuk Johan Mahmood Merican dan Ketua Setiausaha KKD, Mohamad Fauzi Md Isa.Kerajaan memutuskan melaksanakan rangkaian dwi 5G sebaik pelancaran di bawah DNB telah mencapai 80 peratus liputan di kawasan berpenduduk.

Penamatan khidmat Prof Dr Md Nasir keputusan Lembaga Pengarah FinasDalam perkembangan lain, Fahmi memberitahu penamatan perkhidmatan Prof Dr Md Nasir Ibrahim sebagai Ketua Pegawai Eksekutif Perbadanan Kemajuan Filem Nasional Malaysia (Finas) berkuat kuasa hari ini, merupakan keputusan Lembaga Pengarah FINAS.Keputusan itu dibuat sebagai langkah penstrukturan semula beberapa dasar dan rombakan penyelarasan bagi hala tuju masa depan Finas. "Mereka telah memaklumkan kepada saya dan ia berdasarkan beberapa perkara yang ingin dilaksanakan termasuk satu rombakan penyelarasan."Penjajaran semula recalibration, tentang beberapa dasar dan dapatan yang kami terima dan juga pandangan yang kami terima daripada pihak Lembaga Pengarah tentang hala tuju Finas," menurutnya.


SOP COVID-19 akan diteliti semula - Zaliha

KUALA LUMPUR, 1 Jun- Prosedur Operasi Standard (SOP) COVID-19 di Malaysia akan diteliti semula menerusi mesyuarat khas yang akan diadakan pertengahan bulan ini.Tindakan dibuat susulan virus maut itu bukan lagi kecemasan kesihatan global seperti diumumkan Pertubuhan Kesihatan Sedunia (WHO).Menteri Kesihatan, Dr. Zaliha Mustafa berkata antara SOP yang dijangka bakal diteliti termasuk arahan pemakaian pelitup muka dalam pengangkutan awam."Kementerian Kesihatan Malaysia (KKM) akan mengambil pendekatan berhati-hati sebelum membuat sebarang keputusan muktamad mengenai SOP COVID-19."Ini memandangkan negara masih mengekalkan kawasan jangkitan tempatan hingga akhir bulan ini," katanya kepada pemberita di sini.


Kerajaan akan pohon perkenan Sultan Nazrin untuk nama Jambatan Bagan Datuk- TPM Zahid

BAGAN DATUK, 1 Jun- Kerajaan berhasrat menamakan jambatan baharu yang menghubungkan Daerah Bagan Datuk dengan Kampung Sejagop di Pasir Salak, sempena nama Sultan Perak, Sultan Nazrin Muizzuddin Shah.Timbalan Perdana Menteri, Datuk Seri Ahmad Zahid Hamidi berkata, perkara itu akan disembah maklum kepada baginda dalam masa terdekat bagi mendapat perkenan dan merasmikan jambatan berkenaan.“Saya ingin mencadangkan jambatan itu dinamakan sebagai Jambatan Sultan Nazrin Muizzuddin Shah dan saya mohon agar Tuanku perkenan nama itu.“Saya mohon agar Tuanku perkenan nama itu dan tarikh perasmiannya sempena dengan Hari Keputeraan baginda (pada November) tahun ini,” katanya.Beliau berkata demikian pada sidang media sempena lawatan kerjanya ke Jambatan Bagan Datuk yang dibuka hari ini.

(Datuk Seri Ahmad Zahid mengadakan lawatan kerjanya ke Jambatan Bagan Datuk yang dibuka hari ini)

Hadir sama, Timbalan Menteri Kerja Raya, Datuk Seri Abdul Rahman Mohamad dan Pengerusi MARA, Datuk Dr Asyraf Wajdi Dusuki.Jambatan yang menghubungkan antara Bagan Datuk dan Sejagop dibina merentasi Sungai Perak sepanjang 1.5 kilometer (km) dengan reka bentuknya mengambil kira ruang utiliti seperti paip air Lembaga Air Perak bagi bekalan air ke Bagan Datuk.Ujarnya, pembukaan jambatan itu bakal meningkatkan pembangunan ekonomi setempat, selain menjimatkan masa perjalanan untuk penduduk setempat ke pekan berhampiran.Sebelum ini, pengguna jalan raya dari Sitiawan perlu melalui Jalan Hutan Melintang untuk ke Bagan Datuk, mengambil masa lebih satu jam perjalanan dengan jarak melebihi 50km.Namun, dengan pembinaan jambatan baharu itu, ia dapat memendekkan perjalanan hingga ke 15 minit dengan jarak 10.5km.Pada majlis sama, Ahmad Zahid yang juga Menteri Kemajuan Desa dan Wilayah melancarkan laluan baharu bas henti-henti Mara Liner Sdn Bhd (MLSB) yang menghubungkan Bagan Datuk ke Teluk Intan dan Kampung Gajah.Laluan baharu yang memulakan operasi pada 12 April lalu itu memberi manfaat kepada lebih 151,539 komuniti setempat, termasuk 11 institusi pengajian, lima klinik kesihatan, Felcra, estet, hospital dan balai polis.Inisiatif yang digerakkan bagi memperkasa sistem pengangkutan awam itu antara lain membantu masyarakat setempat dengan menghubungkan kawasan luar bandar dan bandar.


Nintendo hentikan jualan dalam talian di Rusia

TOKYO, 1 Jun- Nintendo menghentikan operasi kedai dalam taliannya di Rusia.Perubahan itu, diumumkan dan berkuat kuasa pada Rabu, berikutan penggantungan penghantaran produk Nintendo ke Rusia pada Mac 2022 selepas pencerobohan Ukraine.Menurut kenyataan Nintendo, pelanggan Rusia masih boleh memuat turun semula kandungan yang dibeli sebelum ini tetapi tiada pembayaran baharu boleh dibuat atau akaun baharu dibuat.Berikutan penggantungan penghantaran dan "akibat prospek ekonomi, Nintendo Eropah telah memutuskan untuk menghentikan operasi anak syarikat Rusianya", katanya."Maklumat pembayaran yang dikaitkan dengan akaun Nintendo, seperti kad kredit atau butiran akaun PayPal, telah dipadamkan atas sebab keselamatan."eShop Nintendo masih, "dalam penyelenggaraan" di Rusia kerana penyedia pembayarannya telah menghentikan semua transaksi.Semakin banyak syarikat multinasional telah menghentikan sepenuhnya atau sebahagiannya perniagaan di Rusia sejak pergolakan dengan Ukraine bermula.Sony turut menggantung penghantaran perisian dan perkakasan termasuk operasi Playstation store pada Mac 2022.


Agong zahir ucapan selamat menyambut ulangtahun TUDM ke-65

KUALA LUMPUR, 1 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Ulang Tahun Tentera Udara Diraja Malaysia (TUDM) ke-65 kepada seluruh warga dan veteran TUDM serta semua yang pernah berkhidmat bersama TUDM.Seri Paduka turut menzahirkan penghargaan dan sanjungan terhadap jasa, khidmat dan bakti TUDM dalam melindungi kedaulatan dan keselamatan ruang angkasa negara.

“Semoga TUDM terus mengorak langkah sebagai satu ketumbukan udara yang moden dalam mempertahankan kedaulatan ruang angkasa negara serta menjadi sebuah angkatan udara disegani dan dihormati di persada antarabangsa,” titah Seri Paduka dalam satu hantaran melalui Facebook Istana Negara.Pasukan udara dalam Angkatan Tentera Malaysia ini ditubuhkan pada 2 Jun 1958 dan dikenali sebagai Tentera Udara Diraja Persekutuan (TUDP) ketika itu.Pada tahun ini, ulang tahunnya disambut dengan tema 'Kuasa Udara, Perisai Kedaulatan Negara'.- BERNAMA


Unit Peronda TH bantu jemaah haji tersasar di Masjidil Haram

MEKAH, 1 Jun- Perkhidmatan Unit Peronda Tabung Haji (TH) disediakan bagi memastikan para jemaah haji tidak tersasar atau sesat selepas selesai mengerjakan ibadah di Masjidil Haram.Ketua unitnya, Deputi Superintendan Wan Shamshol Husin berkata seramai 17 anggota polis bantuan TH ditugaskan secara bergilir bagi perkhidmatan tersebut mengikut jadual ditetapkan.Unit yang dahulunya dikenali sebagai Lipan Bara memulakan tugas secara rasmi 26 Mei lalu, selepas ketibaan jemaah pertama dari Madinah.Sebanyak 8 lokasi tumpuan rondaan ditetapkan termasuk dataran laluan Zam Zam Tower, kawasan Pintu Marwah dan Pintu As-Salam."Ada juga jemaah haji yang menghadapi masalah kesihatan, tidak sempat habiskan ibadah saie, ada terkeluar dari kawasan masjid...jadi kita bantu selesaikan ibadah mereka," katanya di sini.

Sementara itu, petugas akan memakai t-shirt merah Tabung Haji bagi membolehkan mereka dikenalpasti oleh jemaah, sekiranya bantuan diperlukan."Memang banyak pengalaman yang kami dapat…pertama kali kami jumpa jemaah tersasar, kebanyakkan golongan berumur…kami bantu tunjuk arah," kongsi petugas Mohamad Arif Azizan."Ada masa untuk berehat, ada masa untuk bertugas dengan sempurna. Peluang beribadah itu ada, kami akan solat berama jemaah yang lain," tambah Mohd Shaher Sharif."Tugasan yang berat adalah jemaah haji tersasar di Masjidiilharam dari hotel tidak berkaitan. Contohnya jemaah zon lain dia pergi zon lain...kita terpaksa ambil dan hantar ke zon berkaitan," menurut Mohamad Fakhrul Mohd Yusof.


Kerajaan Negeri Pahang adakan kunjung hormat kepada pemimpin ilmuan Islam di Mesir

KUANTAN, 1 Jun- Delegasi Kerajaan Negeri Pahang mengadakan kunjung hormat ke atas Imam Akbar Sheikh al-Azhar, Profesor Dr Ahmed Mohamed Ahmed El-Tayeb yang merupakan antara pemimpin utama ilmuan Islam di dunia, semalam.Kunjungan hormat itu merupakan kemuncak lawatan delegasi Kerajaan Negeri Pahang ke Universiti al-Azhar serta ke negara Mesir yang diketuai oleh Menteri Besar, Datuk Seri Wan Rosdy Wan Ismail bermula pada 28 Mei lalu.Perkara tersebut dimaklumkan oleh Menteri Besar Pahang Datuk Seri Wan Rosdy Wan Ismail menerusi catatan di facebook.  Beliau berkata dalam pertemuan itu, beberapa perkara dibincangkan terutamanya menyentuh mengenai kepentingan Ilmu, dakwah dan perkembangan agama Islam di Pahang serta kerjasama strategik antara Kerajaan Negeri dan Universiti al-Azhar. "Malah, saya ingin menjelaskan Kerajaan Negeri sentiasa menitikberatkan mengenai pendidikan Islam di Pahang terutamanya dengan penubuhan Tadika Tahfiz, Sekolah Rendah Tahfiz, Maahad Tahfiz serta Universiti Islam Pahang Sultan Ahmad Shah (UnIPSAS)."Selain itu, saya juga menyatakan bahawa Kerajaan Negeri Pahang amat berterima kasih kepada Universiti al-Azhar kerana telah mengiktiraf diploma UniIPSAS bagi membolehkan pelajar melanjutkan pelajaran ke Universiti al-Ajhar dalam peringkat Ijazah Sarjana Muda.

(Menteri Besar Pahang mengadakan kunjung hormat ke atas pemimpin utama ilmuan Islam di dunia/fb Menteri Besar Pahang)

Beliau berkata kunjungan delegasi Kerajaan Negeri Pahang ke Mesir itu turut mencapai beberapa kerjasama strategik yang lebih erat antara kedua-dua pihak. "Antaranya, menjadi rakan strategik kepada Jabatan Mufti Negara Mesir menerusi pertemuan bersama Sahibus Samahah Mufti Agong Republik Arab Mesir, Shawki Allam bagi tujuan mencipta perhubungan secara dalam talian atau apa-apa cara untuk mendapatkan maklumat terkini berkaitan dengan bidang kefatwaan. Menerusi perhubungan itu juga membolehkan segala fatwa yang dikeluarkan atau diterbitkan oleh Jabatan Mufti Negara Mesir boleh dikongsikan dengan Jabatan Mufti Negeri Pahang khususnya dan juga Jabatan-Jabatan Mufti di Malaysia. Selain itu, Kerajaan Pahang juga telah meluluskan peruntukan berjumlah RM25,000 bagi menambah baik kelengkapan Surau Syeikh Abdul Halim Mahmud, di Kompleks Indera Mahkota di Hayy Asyir, Kaherah di Mesir. Kerajaan Negeri juga turut menyampaikan sumbangan RM10,000 kepada Badan Kebajikan Mahasiswa Islam Pahang serta RM10,000 lagi disumbangkan kepada Majlis Muafakat Anak-Anak Pahang Mesir untuk aktiviti serta sumbangan khas sebanyak USD100 (RM460) kepada setiap pelajar Pahang di negara itu.


KPDN Kedah beri jaminan bekalan gula terkawal, mencukupi

ALOR SETAR, 1 Jun- Kementerian Perdagangan Dalam Negeri dan Kos Sara Hidup (KPDN) Kedah memberi jaminan bekalan gula terkawal dan mencukupi untuk memenuhi keperluan pengguna di negeri itu.Pengarah KPDN Kedah, Affendi Rajini Kanth berkata tidak timbul isu kekurangan bekalan berikutan kilang penapisan dan pengeluaran gula telah diarahkan mengeluarkan gula pasir kasar dan halus seperti biasa untuk diagihkan kepada pemborong.Sebelum ini media melaporkan masalah kekurangan gula di negeri itu dijangka pulih sepenuhnya hari ini."KPDN memberi amaran akan mengambil tindakan terhadap peniaga yang mengenakan pembelian bersyarat gula kepada pengguna menerusi penguatkuasaan Ops Manis yang dilanjutkan sehingga 30 Jun."Dalam Ops Manis yang dijalankan semalam seorang peniaga di sebuah premis di Hutan Kampung, Alor Setar dikenakan tindakan kerana mengenakan syarat bagi pembelian gula pasir kasar oleh pelanggan."Susulan aduan awam, premis terbabit didapati mengenakan pembelian bersyarat dengan setiap pembelian 2 kilogram gula pasir kasar berharga RM2.85 sen sebungkus, pelanggan perlu membeli 1 kilogram Gula Putih Bertapis Jernih yang berharga RM4.60 sen sebungkus."Pegawai KPDN kemudian menyita gula pasir kasar sekilogram sebungkus sebanyak 10 kilogram dan Gula Putih Bertapis Jernih sekilogram sebungkus sebanyak 14 kilogram untuk siasatan lanjut."Nilai rampasan keseluruhan RM64.40 sen."Kes disiasat dibawah Seksyen 19 Akta Kawalan Bekalan 1961," katanya menerusi kenyataan.


Bumbung runtuh, IKIM diarah ambil langkah segera elak kejadian berulang

KUALA LUMPUR, 1 Jun- Lima petugas Institut Kefahaman Islam Malaysia (IKIM) mengalami cedera ringan selepas bumbung Dewan Besar IKIM runtuh dalam kejadian pada 11.55 pagi semalam.Susulan daripada itu, Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar menerusi satu kenyataan berkata, beliau meminta Ketua Pengarah IKIM untuk memberikan kerjasama penuh kepada pihak berkuasa agar tindakan sewajarnya dapat diambil untuk menyiasat secara terperinci insiden berkenaan.Katanya lagi, beliau meminta agar pengurusan IKIM mengambil langkah keselamatan dengan kadar segera agar tidak berlaku sebarang insiden yang tidak diingini.Beliau turut mendoakan agar kesemua mangsa yang terlibat diberikan kesembuhan serta dipermudahkan segala urusan.


Papan iklan tidak berlesen bahaya, berisiko

SEREMBAN, 1 Jun- Tindakan tegas akan dikenakan ke atas pemilik tanah yang membenarkan pemasangan papan iklan yang tidak mempunyai lesen daripada pihak berkuasa tempatan (PBT) di tanah milik mereka.Menteri Besar Negeri Sembilan, Datuk Seri Aminuddin Harun berkata ia berikutan sudah beberapa kali arahan dan perbincangan telah dibuat namun sesetengah pihak masih memandang enteng perkara tersebut."Tuan tanah akan menerima notis yang cukup keras selepas ini. Jika mahu berbuat demikian tiada masalah tetapi perlu mengikut prosedur permohonan syarat yang ditetapkan majlis bandar raya terutamanya dari segi pembinaan," katanya kepada pemberita di sini.Terdahulu, media melaporkan sebanyak 243 papan iklan yang tidak berlesen berisiko dan berbahaya kepada pengguna yang melalui Lebuhraya Utara Selatan (PLUS) sepanjang kawasan Seremban hingga Nilai.


Kontrak CEO FINAS, Prof. Dr Md Nasir Ibrahim tamat

KUALA LUMPUR, 1 Jun- Perbadanan Kemajuan Filem Nasional Malaysia (FINAS) mengumumkan kontrak Profesor Dr Md Nasir Ibrahim sebagai Ketua Pegawai Eksekutif (CEO) agensi itu tamat berkuat kuasa hari ini.FINAS dalam kenyataan menyebut, keputusan menamatkan kontrak dibuat sebagai langkah penstrukturan semula badan berkenaan agar dapat membawa perubahan kepada industri perfileman tanah air.Penstrukturan ini akan membabitkan penjajaran semula atau 'recalibration' ke atas dasar, program dan aktiviti industri kreatif terutamanya industri perfileman.Inisiatif ini diharap dapat membantu penggiat filem Malaysia menghasilkan filem berkualiti yang mempunyai nilai pasaran tempatan dan antarabangsa yang tinggi.Kenyataan itu menyebut, dalam tempoh interim, Timbalan Ketua Pengarah (Pengurusan) FINAS, Rozita Waty Ridzuan menjalankan tugas CEO berkuat kuasa hari ini, hingga jawatan berkenaan diisi.FINAS merakamkan ucapan penghargaan kepada Md Nasir atas sumbangannya sejak menduduki jawatan CEO perbadanan itu pada 1 November 2021.Sebelum ini, Kementerian Komunikasi dan Multimedia (KKMM) atau sekarang Kementerian Komunikasi dan Digital mengumumkan pelantikan Profesor Dr Md. Nasir sebagai CEO baharu FINAS bagi tempoh dua tahun berkuat kuasa 1 November 2021 sehingga 30 Oktober depan.Pelantikan Dr Md Nasir bagi menggantikan bekas CEO FINAS, Ahmad Idham Ahmad Nadzri yang meletakkan jawatan dan mengakhiri tugas berkuat kuasa 15 Oktober 2021.


Pasaran modal bantu capai agenda keterjaminan makanan negara

(Perasmian persidangan Teknologi Kewangan (Fintech) SC x SC)

KUALA LUMPUR, 1 Jun- Pasaran modal berupaya menjadi pemboleh ubah dan pemacu dalam mencapai agenda keterjaminan makanan negara.Pengerusi Suruhanjaya Sekuriti Malaysia (SC), Datuk Seri Dr Awang Adek Hussin berkata, akses kepada kewangan juga adalah kunci kepada masa depan yang lebih cerah untuk sektor pertanian.Ini terutamanya bagi pekebun kecil dan usahawan tani yang ingin memodenkan pertanian dan mengukuhkan penyelidikan dan pembangunan.Pembiayaan alternatif seperti platform pendanaan ramai berasaskan ekuiti (ECF) dan pembiayaan antara rakan setara (P2P) membolehkan pelabur menggerakkan modal terus kepada usahawan tani.Berucap pada perasmian persidangan Teknologi Kewangan (Fintech) SC x SC, jelasnya sejak diperkenal pada 2015, ECF dan P2P telah menyokong lebih 7,000 perusahaan mikro, kecil dan sederhana menerusi dana berjumlah RM4.4 bilion.

(Pengerusi SC Datuk Seri Dr Awang Adek Hussin berucap pada perasmian persidangan Teknologi Kewangan (Fintech) SC x SC)


Xpats Gateway tingkat daya saing Malaysia

KUALA LUMPUR, 1 Jun- Sistem bersepadu bagi proses pas penggajian ekspatriat, Xpats Gateway yang bertujuan mempercepat dan mengurangkan birokrasi perniagaan akan meningkatkan daya saing Malaysia.Menurut Presiden Persatuan Industri Semikonduktor Malaysia (MSIA), Datuk Seri Wong Siew Hai, usaha tersebut turut membuktikan komitmen kerajaan dalam menambah baik persekitaran perniagaan.Secara keseluruhan, ia memberi manfaat kepada sektor perniagaan terutamanya bagi industri elektrik dan elektronik.Jelasnya, menerusi usaha bersama pelbagai kementerian, agensi kerajaan dan swasta, proses pengambilan ekspatriat profesional berjaya disingkatkan dari kira-kira tiga hingga enam bulan kepada 20 hari.Keseluruhan proses menyelaras dan memendekkan tempoh tersebut mencerminkan keupayaan Pasukan Petugas Khas Pemudahcara Perniagaan (PEMUDAH) dalam menawarkan penyelesaian.

(Presiden Persatuan Industri Semikonduktor Malaysia (MSIA), Datuk Seri Wong Siew Hai)


Maritim Malaysia Kuala Perlis rampas 56 set bubu naga

KUALA PERLIS, 1 Jun- Agensi Penguatkuasaan Maritim Malaysia (Maritim Malaysia) Zon Maritim Kuala Perlis berjaya merampas 56 set bubu naga di kedudukan kira-kira 0.9 batu nautika dari barat persisiran pantai Kuala Perlis, Perlis sekitar 12.30 tengah hari semalam.Bubu tersebut dikesan oleh bot ronda Maritim Malaysia iaitu bot KILAT 5 yang sedang melaksanakan rondaan Op Aman / Op Tiris di perairan Negeri Perlis melalui pelampung-pelampung bersaiz kecil yang mencurigakan di permukaan air sekitar perairan berkenaan. Pengarah Zon Maritim Kuala Perlis, Komander Maritim Mohd Hashim Mat Zain dalam kenyataannya memaklumkan, pelampung kecil tersebut adalah penanda lokasi di mana bubu naga dipasang oleh individu atau kumpulan yang tidak bertanggungjawab. Kesemua bubu naga yang dianggarkan bernilai hampir RM6,160 itu dirampas dan dibawa ke jeti Zon Maritim Kuala Perlis untuk tindakan lanjut. Pemilik bubu naga boleh didakwa di bawah Seksyen 11(3)(C) Akta Perikanan 1985 kerana memasang atau menyebabkan dipasang apa-apa belat ikan, peralatan menangkap ikan atau peranti mengumpul ikan tanpa kebenaran bertulis daripada Ketua Pengarah Perikanan Malaysia.


Melaka bakal lancar bank inovasi Oktober ini

MELAKA, 1 Jun- Kerajaan negeri akan menubuhkan Bank Inovasi Melaka pada Oktober depan.Exco Sains, Teknologi, Inovasi dan Komunikasi Digital Negeri, Fairul Nizam Roslan berkata inisiatif itu bagi membantu mereka yang mempunyai produk inovasi untuk dikomersialkan ke peringkat lebih tinggi.Bagi tujuan itu, kerjasama dengan syarikat berkaitan inovasi, institusi pengajian tinggi serta Pihak Berkuasa Tempatan (PBT) Melaka akan dilakukan."Produk itu hendak didaftarkan dalam Bank Inovasi Melaka, kita terima...tetapi kita kena semak dahulu dari segi kesahihannya tulen atau tidak, kita nak bantu, kadang mereka ada idea tetapi tidak tahu nak patenkan macam mana."KIta ada IPT UiTM yang boleh bantu paten, kita ada UTeM, UNIMEL yang boleh bantu...tiga ini dalam Melaka kenapa kita tidak gunakan kepakaran mereka ini bersama untuk membantu rakyat Melaka."Bila sudah paten, kita daftarkan...tiba-tiba ada orang luar negara cari produk ini...carian di Bank Inovasi Melaka ada produk diinginkan, teruskan kepada agensi ini dan boleh berurusan terus untuk dikomersilkan," katanya.

Beliau berkata demikian selepas menjadi tetamu Segmen Apa Khabau YB di Konti Melaka FM, Jalan Taming Sari, di sini hari ini.